title: FIDEO: Snie op It Amelân

maintext:
Op It Amelân, en ek op de oare Waadeilannen, is moandei snie fallen. Op It Amelân leit op guon plakken al sa'n fiif sintimeter snie. Nei alle gedachten falt ek de kommende dagen noch flink wat snie. Dat is it gefolch fan it 'snow-lake-effekt', in waarfenomeen dat yn Amearika geregeld foarkomt, mar net folle yn Nederlân.
De snie ûntstiet trochdat de iiskâlde lucht oer it waarmere seewetter lûkt, dit soarget dat sniebuien ûntsteane. Dizze sniebuien beheine har ta de Waadsee en de noardlike kustgebieten. Sadree't de buien boppe lân komme, falt de lêste snie derút omdat dêr gjin nije buien ûntstean kinne.


title: Meunsterskoare foar UNIS Flyers tsjin Antwerpen

maintext:
UNIS Flyers hat ek de twadde wedstriid fan dit wykein wûn. De ploech fan coach Mike Nason wie sneintejûn yn de BeNe-leaguewedstriid fierstente sterk foar Antwerpen: 12-3 (perioadestannen 1-4, 0-2 en 2-6).
De Flyers hiene in fleanende start yn Antwerpen. Ronald Wurm makke nei goed fiif minuten de iepeningstreffer en Kevin Nijland ferdûbele in minút letter de foarsprong nei 2-0. Nei tsien minuten stie it sels al 3-0 troch in goal fan Tony Demelinne. Antwerpen kaam yn de earste perioade noch werom oant 3-1, mar Valentijn Bouten sette de Feansters wer op in foarsprong fan trije punten: 4-1.
Ek oan it begjin fan de twadde perioade skoarden de Flyers rap twa kear efterelkoar. Diskear wiene it Aldo van Aalderen en Kevin Nijland, sadat de Feansters op 6-1 kamen.
Antwerpen kaam der net oan te pas en de Flyers rûnen yn de earste pear minuten fan de tredde perioade út nei 9-1. De trije goals waarden makke troch Aldo van Aalderen, Ronald Wurm en Tony Demelinne. Joery Hanzen die noch wat werom foar Antwerpen troch de 9-2 te skoaren, mar de Flyers dominearren. Dennis Sikma en Ronald Wurm prikten de 10-2 en 11-2 der yn foar de Flyers, foardat Lukasz 11-3 makke. De Feansters hiene it lêste wurd: Marco Postma sette de 12-3 einstân op it skoareboerd.

fasttext_language: fy


title: Boeren krije ekstra provinsjejild foar wiete greiden

maintext:
De provinsje stelt 180.000 euro beskikber foar boeren, om harren lân wieter te meitsjen. Wiet lân is goed foar de greidefûgels. It jild is allinnich beskikber foar boeren, dy't foar ein 2017 in oanfraach dien hawwe. Der wie 180.000 euro mear oanfrege as de doe beskikbere ton. De provinsje wol de boeren no mei it ekstra bedrach temjitte komme.
Boeren kinne it jild brûke, om bygelyks it wetterpeil te ferheegjen of op oare wizen lân ûnder wetter te setten. It jild is bedoeld foar boeren en grûneigeners, dy't fia harren agrarysk kollektyf subsydzje oanfrege hawwe. Dêr binne der sân fan yn Fryslân.


title: Autobestjoerder rekket licht ferwûne by ûngelok op A7

maintext:
By in ûngelok op de A7 by Nijlân is sneontemiddei in autobestjoerder licht ferwûne rekke. De man rekke troch noch ûnbekende oarsaak de macht oer it stjoer kwyt. Hy rekke fan de dyk en kaam tsjin in beam ta stilstân.
De plysje hie ien rydstrook yn de rjochting fan Snits tydlik ôfsletten. In bergingsbedriuw hat de auto fuortsleept.


title: PvdA hat noed oer opstappen Ype Smid by SC Cambuur

maintext:
De PvdA yn Ljouwert makket him soargen oer it opstappen fan Ype Smid as foarsitter fan de ried fan kommissarissen by SC Cambuur. De fraksje stelt der no skriftlike fragen oer, oan boargemaster en wethâlders. De PvdA stelt yn syn fragen dat der nochal wat ûnrêst ûntstien is ûnder de supporters. Dy soe fral gean oer de nijbou fan it stadion. De PvdA fraksje wol no witte oft de nijbou fan it stadion noch op skema leit. Ek freget de PvdA oan it kolleezje oft it finansjele plaatsje noch hieltyd kompleet is. Fierder freget de fraksje oft der ek noch wer in ynformaasjejûn komt oer it stadion, dêr't de supporters mei har fragen terjochte kinne.
Ype Smid stapte moandei op as foarsitter fan de ried fan kommissarissen by Cambuur, wylst syn termyn noch oant jannewaris 2019 duorre. De klup hat gjin reden jûn foar syn opstappen. Smid sels hat der oant no ta gjin kommentaar op jaan wollen.


title: FIDEO: Alle reedrydtoppers komme by Johannes Feenstra

maintext:
Sven Kramer en Ireen Wüst komme by him thús, mar eins komme alle ynternasjonale reedrydtoppers by Johannes Feenstra as der wat mei de redens is. Want allinnich oan him fertrouwe se harren redens ta. It giet om de details, krekt it goeie plak fan in fiterrinkje, dat kin in hûndertste skele.
Neffens Feenstra sit dat ek wol in bytsje tusken de earen by de reedriders. "Ien fan myn meiwurkers hat ris sein: As Johannes seit dat it goed is, dan is it ek goed. Dat klinkt eigenwiis, mar sa wurdt der wol mei omgien by de topsporters."
It sukses fan de reedriders strielet ek ôf op Feenstra, seit er. "As se op it poadium stean, stean ik der ek in bytsje neist. Ik haw dochs meiwurke oan it produkt, dat hiel belangryk foar harren is."


title: Greenpeace beset boarplatfoarm boppe Skiermûntseach

maintext: Greenpeace fiert op dit stuit aksje op in boarplatfoarm boppe Skiermûntseach. Trije aksjefierders binne op it platfoarm klom. Se wolle har dêr fêstsette om de proefboarring nei gas tsjin te hâlden dy't freed fan it boarplatfoarm ôf dien wurdt. Ek wolle se dat de fergunning foar it winnen fan gas boppe Skiermûntseach ynlutsen wurdt. Greenpeace is benaud foar skea oan it Waad troch de gasboarings. De aksjefierders wurde ûnder oare yn 'e gaten hâlden troch trije skippen fan de Kustwacht en in helikopter.


title: Piet Paulusma: "Prima waar foar in stikje iisgroei"

maintext:
By Piet Paulusma hat de reedrydkoarts ek taslein. Dat fertelde de waarman tongersdei yn Fryslân Hjoed. "Sûnt foarige wike sneon hienen we yn de gaten dat de winter echt komme kin. It kin hast net oars. By my is dy winterkoarts der ek. Mar moatst ek reëel bliuwe: it leit der noch net, it iis."
"Prima foar in stikje iisgroei"
De kommende dagen wurdt it hieltyd kâlder, is de ferwachting. "We krije in oantal nachten fan -7 of -8", seit Paulusma. "Ast dan oerdei in temperatuer fan 0 of krekt derûnder hast, dan is dat prima foar in stikje iisgroei."
"De iisgroei sil de kommende dagen tanimme. Mei de matige froast en sterkere wyn, moat der tiisdei of woansdei wol riden wurde kinne. Om te riden hast fiif of seis sintimeter iis nedich en dat helje we wol", ferwachtet Paulusma.
Pleatslike iisklup
It reedriden komt dus wol goed, mar noch net direkt oeral. Paulusma: "Wolst tiisdei of woansdei ride, dan moatst tinke oan de pleatslike iisklup en de ûndjippe wetters."


title: Heechspringer Amels pakt nasjonale titel yn Apeldoorn

maintext:
Douwe Amels hat sneontemiddei yn Apeldoorn op de Nederlânsk kampioenskippen indoor de nasjonale titel op it ûnderdiel heechspringen pakt. It wie alwer de fiifde kear dat de atleet út Drachten him Nederlânsk kampioen neame mei.
Amels gie oer in hichte fan 2.21 meter, wat sneon genôch wie foar de oerwinning.


title: Meie fûgelwachten dit jier allinne earste ljipaai meinimme?

maintext:
It bûn fan Fryske fûgelwachten BFVW sil mooglik in alternative, beheindere fergunning oanfreegje foar it sykjen fan it earste ljipaai. It idee is dat allinnich dit earste ljipaai meinaam wurde mei. Ien en oar betsjut dat der dit jier opnij gjin ûntheffing oanfrege wurdt foar it 'gewoane' ljipaaisykjen, wêrby't de fûne ljipaaien meinaam wurde meie.
De ôfrûne trije jier mocht der ek net nei ljipaaien socht wurde, om't dit net goed wêze soe foar de stân fan de ljippen. It BFVW nimt de kommende dagen in beslút oer oft der wol of net in alternative fergunning oanfrege wurdt.
Ledetal stabyl
Ut de jierferslaggen fan de fûgelwachten oer 2017 docht bliken, dat it tal leden ferline jier net tebekrûn is. Dêrmei is de delgong yn it ledetal fan de ôfrûne jierren ta stilstân kaam. Neffens it BFVW soe dat komme kinne, trochdat de leden wend reitsje oan it feit dat se net aaisykje meie. Se binne no mear rjochte op wat der noch wol kin.
De fûgelwacht yn Fryslân hat no goed 20.000 donateurs, wêrfan't der sa'n 3.800 ek aktyf binne yn it fjild, bygelyks mei de registraasje fan nêsten.


description: Op It Hearrenfean komme tiisdei 45 nije duorsume wenningen yn de ferhier. Wenningboukorporaasje Accolade wol mei de wenningen ynspylje op de grutte fraach

title: It Hearrenfean krijt 45 nije duorsume hierwenten


title: FIDEO: Spelen sjen yn 'reedrydwalhalla' op It Hearrenfean

maintext: In sulveren medalje foar de froulju en brûnzen plak foar de manlju. Mear siet der hjoed net yn by de ploege-efterfolging. Wy folgen it hjoed de hiele dei yn it 'reedrydwalhalla' fan ús provinsje: It Hearrenfean.


title: PvdA Snits hat noed oer takomst bernebuorkerij

maintext:
De Partij van de Arbeid makket him soargen oer de takomst fan de bernebuorkerij yn Snits. Dy kin wolris ferdwine fanwege de útwreiding fan it soarchkompleks dat der neist leit, stelt de partij. De gemeentefraksje wol no fan boargemaster en wethâlders witte oft der praat wurdt mei de minsken fan de bernebuorkerij oer in alternative lokaasje.
De bernebuorkerij leit oan de Harste yn Snits, neist it soarchsintrum De Ielânen.


title: FIDEO: Thús by de heit fan Itzhak de Laat

maintext: Grutte freugde en efkes letter in like grutte desepsje. Shorttracker Itzhak de Laat makke it tiisdeitemiddei beide mei, binnen it oere. Earst de winst op de 1.000 meter, dêrnei in mislearre ôflossing. It Nederlânsk shorttrackteam waard der yn de heale finales útsmiten. De heit fan Itzhak, Ad de Laat, folget de wedstriden op 'e foet thús yn Ljouwert.


title: Omrop TIP: It lân neist ús, berjochten fan 'e keukentafel

maintext:
Alles yn de wrâld om ús hinne makket ûntwikkelingen troch. Dingen ûntstean, libje en feroarje. Yn de Fryslân DOK dokumintêre 'It lân neist ús, berjochten fan 'e keukentafel' folget filmmakker Henk Penninga trije jier lang it stik lânbougrûn direkt njonken syn hûs en syn tún en keuken.
Groei, feroaring en it libjen
Ast út de rút sjochst by de keukentafel fan filmmakker Henk Penninga, dan sjochst it boulân ûnder Minnertsgea. Njonken it lânbougrûn is ek de groei, risping en ferwurking yn Penninga's eigen tún en keuken trije jier lang registrearre. Yn de film is ûnder oare te sjen hoe't tulpebollen fan it lân helle wurde, hoe't in keppel hynders weide wurdt en hoe't der mei in metaaldetektor yn de grûn socht wurdt.
Eigenskippen fan de mins
Muzyk út alle wynrjochtingen fan de wrâld makket in essinsjeel ûnderdiel út fan dizze poëtyske fertelling. In stim fertelt oer it Oer-begjin fan de tiid, wêryn't it Noarden, Súden, Easten en Westen byinoar komme om te oerlizzen oer de eigenskippen fan de mins. De plakken dêr't fûgels wenje moatte en de rol fan de masinen dy't de mins brûkt.
De Fryslân DOK dokumintêre 'It lân neist ús, berjochten fan 'e keukentafel' is op snein 25 febrewaris om 17.00 oere en dêrnei fan 18.00 oere ôf alle oeren by Omrop Fryslân op telefyzje te sjen.


title: Fan alles oan 'e hân mei frachtweinkombinaasje op N351

maintext:
De plysje hat freedtemiddei in frachtweinkombinaasje fan de dyk helle by Makkingea.
En der wie in soad mis mei dy kombinaasje. Sa die bliken dat de oanhingwein al twa jier net mear troch de apk west hie, wylst dat alle jierren moat. De tachograaf wie ek net mear yn oarder en de frachtbrief, dy't nedich is by ôffaltransport, wie net goed ynfold. Fierder hie de sjauffeur sels ek net de goede papieren om sjen te litten dat er fakkundich wie. En dan hie er ek noch in belestingskuld.
De frachtweinkombinaasje is ynnaam troch de belestingtsjinst en sjauffeur krijt in boete.


title: Ek al is it kâld: de winterfytsalvestêdetocht giet troch

maintext:
De winterfytsalvestêdetocht giet snein gewoan troch. Dat hat de organisaasje witte litten. It kin wol 'in barre tocht' wurde no't it frij kâld oanfielt, mar de minsken moatte har goed oanklaaie, seit de organisaasje. Mei elkoar ha 1.400 fytsers harren opjûn foar de tocht by de Fryske alve stêden del. Mei de tocht wolle de stichting Friesland Beweegt en it fytsersbûn it gebrûk fan de fyts stimulearje, net allinne yn de simmer, mar ek yn de winter.
Snein is om 7.00 oere de start by de Elfstedenhal yn Ljouwert. Njonken de tocht fan goed 200 kilometer wurdt der út Poppoadium Het Bolwerk yn Snits wei ek in koarte ferzje fan de alvestêdetocht fytst. De rûte giet troch Súdwest-Fryslân en is 90 kilometer lang.


title: Kollum: "Gas en kearnôffal"

maintext:
De Waadferiening waard yn 1965 oprjochte. Mei syn tsientûzenen waarden we daliks lid. It Waad moast ommers it Waad bliuwe. Aksjepartij Greenpeace is yn 1971 oprjochte. Yn de jierren dêrnei harken we dan nei de radio, wêr't dan ien fan dy helden fan Greenpeace foar in tige kreakerige telefoan útlei wat foar heldendaden se dwaan soene en dien hienen yn fiere lannen en see. Ek al koenen we der neat fan ferstean, we klapten ús de hannen stikken. Wiene lilk as de skippen troch de bûtenlânske oerheden en oaljemaatskippijen fêstketene of ynnaam waarden. En we libben mei as ús griene favoriteren de bak yn moasten. It hat hjir en dêr noch wol wat holpen, mar se bin net iens sa folle opsketten. Hoewol, se hienen sympaty fan Fryslân.
Ferline wike tongersdei klauden njoggen Greanpeacelju, mei in lekken wêr't in tekst op stie, op in boarplatfoarm. By Skier siket Hansa Hydrocarbons fan Ingelân nei gas. De oare deis barde hjir ek, wat oeral barde: de plysje kaam en sette de platfoarmbestoarmers yn de bak. En wy, sympatisanten, wat dienen wy? Presys: gjin bliksem. Wy lieten harren oppakke, sûnder dat der eamele waard, sûnder dat de Volkskrante, Trouw of Vrij Nederlân grutte ferhalen hienen, sûnder dat de aksjefierders by Jinek sieten.
Ja Ineke van Gent, de boargemaster fan Skier, dêr op hannen hinne droegen troch de griene 'upper ten' lykas Femke Halsema, Paul Rosemuller en Lutz Jacobi; sy stie freed mei in ploechje oare Skieren mei wat buordsjes op it eilân. En Ineke is noch wol sá yn it sâlt bebiten dat der ek wol in pear media wienen. Mar se hie mar 6500 hantekens ûnder de earm. Wy lieten it sa. Gjin oarloch. Jillert syn streekjes, Sjinkie syn penaltys, en Halbe syn kloaterichheden bin folle, folle, folle wichtiger as dat Ingelsen de grûn fan it Waad sa omskuorre, dat it in djipsee wurdt. Foardiel soe dan wer wêze dat je wer mei de boat nei Amelân koenen. Mar we krije der gjin moksels mear wei. Inkeld en allinne omdat we op syk binne nei gas, wat we net iens mear ha wolle.
Ja, leave regearing, ik kin de problemen. Oer bûtenlân, oer de fertsjinsten oan it gas, oer kâlde winters, oer formele saken ensafuorthinne. Mar dat alles is yn ien kear fuort as we der no, net aanst, mar no in diskusje oer hâlde. Doch om my der ek noch mar in referindum oer, no't dat noch mei. Mar nim in beslissing. Wat dy dan ek is. Mei ynachtnimming dat de yndustry al lang sûnder gas tinkt. En basearje dêr al dat belied op tsjin dy lju dy't hieltyd mar yn ús boaiem omprikke, wylst we oan Grins sjogge dat wy der net de goede boaiem foar ha. En jim ha it goed heard: No. Net aanst. Sjoch ek daliks nei it sâlt, is presys itselde. En doch de ierdwaarmte der daliks mar efkes by, want der stean yn Fryslân in pear projekten te rydboskjen fan ûngeduld om de termometer yn de grûn stekke te kinnen. En wy witte net wat der dan bard.
O ja, as we it no dochs oan de gong binne en it mei syn allen oer de boaiem ha: de fetten mei kearnôffal begjinne te rustkjen. Miskien wit jim it net, mar dat betsjut dat se aanst trochrustke binne. Der moat no wat oan dien wurde, net aanst. Dan is it te let. Jim skine al wer op 'e knibbels yn Fryslân lein te hawwen om te freegjen oft dy rustige fetten hjir net yn 'e grûn kinne. Ik wit net wat it andert fan de Fryske oerheid wie, mar de minsken sizze, útsein in pear idioaten, NEE. Soademiterje op mei dy rotsoai. Betink wat, mar stopje dat spul net yn 'e grûn. Seker net yn jim moaiste rekreaasje- en natoerprovinsje.
En kin jim der dan by sizze dat it net de FNP wie dy't der foar soarge hat, mar hiel Fryslân. Dat yn syn geheul unanym fynt dat soks nea barre mei. Ja de FNP liet fannewike witte dat sý it wer oan de provinsje frege ha. En ja, de media namen dat allegear klakkeloas oer. Mar wolle jim as regear dan aanst efkes sizze dat it FNP parseberjocht net de trochslach jûn hat.


title: Juf of master hat de gryp; learlingen nei hûs

maintext:
Mear as 850 basisskoalbern sitte moandei thús, omdat juf of master siik is en der gjin ferfanging is. En in goede twatûzen bern ha les mei in oare klasse of ha bygelyks in juf of master foar de klasse te stean dy't al mei pensjoen is. It komt hieltyd mear foar dat skoallen net ien fine kinne om de les oer te nimmen as in learkrêft de gryp krijt.
Yn Fryslân spilet it bygelyks yn Bûtenpost, Damwâld, Ryptsjerk, Dokkum en Snits. Op de Simon Havingaskoalle hoegde groep fjouwer moandei net te kommen, omdat juf Elise siik is. It klasselokaal is leech, op it boerd it programma dat de bern misse: rekkenjen, taal en Ingelsk. "Dat se dat misse moatte, docht my ek sear," seit direkteur Ludwin Hiemstra. "Der is gjin adekwate ynfal mear mooglik. Foarige wike ha we ek al twa groepen nei hûs stjoere moatten. It is noch ûndúdlik hoe't it moarn komt. Foar de ûnderbou ha ik it wol oplosse kinnen, mar de groep dêr't we ferfangers út helje kinne, sitte ek te min minsken yn." Hy kiest derfoar om net sels foar de klasse te stean, in IB-er of ûnderwiis-assistint del te setten. "Ik wol it sinjaal ôfjaan dat it knypt yn it ûnderwiis. Fansels ha we no te krijen mei de gryp, mar der leit in grutter probleem ûnder. Der komme te min jonge minsken by dy't foar dit fak kieze. It is in geweldich fak, je bouwe oan de takomst fan Fryslân."
Neffens him ha de measte âlden wol begryp foar it beslút. Ek mei de staking dy't nije wike pland is, wol er in sinjaal ôfjaan. "We binne oan de ein fan it goed organisearjen fan it ûnderwiis."


title: Wurkstraf foar twa manlju nei gewelddiedige ôfparsing

maintext:
In 61-jierrige Kimswerter hat in maksimale wurkstraf fan 240 oeren krigen foar gewelddiedige ôfparsing. Yn deselde saak krige in twadde fertochte fan 67 jier út Snits ek in maksimale wurkstraf. Tsjin beide manlju wie in finzenisstraf fan respektyflik twa jier en sechstjin moannen easke.
It twatal soe yn 2016 in man út Kimswert mei geweld ôfparse hawwe nei in finansjeel skeel. In tredde fertochte út Easterwâlde krige ôfrûne simmer al in finzenisstraf foar syn oandiel yn dizze saak.


title: Spesjale webside foar gemeenteriedsferkiezingen Dantumadiel

maintext:
De gemeente Dantumadiel komt fanwege de gemeenteriedsferkiezingen mei in spesjale webside: WieKiestDantumadiel.nl. Op de site is alle ynformaasje oer de ferkiezingen te finen. Dan giet it bygelyks om hokker partijen der yn Dantumadiel meidogge en hoe't it stimmen yn syn wurk giet.
Ein febrewaris komt ek noch in stimwizer online, foar minsken dy't noch net witte op wa't se stimme moatte.


title: Nije donorwet stap tichterby troch akkoart Ten Hoeve

maintext:
De Fryske senator Hendrik ten Hoeve giet akkoart mei it wetsfoarstel fan D66 oer de donorregistraasje. Dat sei Ten Hoeve yn It Polytburo. Tiisdei praat de Earste Keamer fierder oer de wetswiziging. Dy komt derop del dat wa't net oanjout dat er gjin orgaandonor wêze wol, dat dan automatysk wol is. Dat giet de tsjinstanners te fier. Sy wize op it grutte tekoart oan donororganen. De stimming is nije wike. Mei it 'ja' fan Ten Hoeve is it goed mooglik dat de foarstanners fan de wet krekt de mearderheid krije.
Twadde Keamerlid en inisjatyfnimster fan de wetswiziging Pia Dijkstra (D66) hat de wetswiziging mei muoite troch de Twadde Keamer krige en no bûcht de Earste Keamer him dêroer. Dêr leit it tal foarstanners en tsjinstanners ek ticht byinoar. Dijkstra hat by wize fan hânrikking in brief nei de Earste Keamer stjoerd dêr't yn stiet dat de neibesteanden it lêste wurd hâlde. Dêrmei is foar Ten Hoeve in grutte behindering weinaam. De Senaat praat tiisdei fierder oer it wetsfoarstel en it brief fan Pia Dijkstra. Ten Hoeve (FNP) sit as iennige foar de Unôfhinklike Senaatsfraksje yn de Earste Keamer.


title: Petearen oer nije cao ûnderwiis, mar staking giet troch

maintext:
De fakbûnen en de wurkjouwers yn it basisûnderwiis prate sûnt tongersdei oer in nije cao. Dochs giet de staking, dy't foar 14 febrewaris pland is, troch yn it Noarden. Neffens de aksjefierende ûnderwizers docht it kabinet te min oan de problemen yn it ûnderwiis. It giet dan om de hege wurkdruk en de lege leanen, wêrtroch't der te min minsken kieze foar in baan yn it ûnderwiis.
Njonken de staking yn it Noarden wurdt der in moanne letter staakt yn Noard-Hollân, Flevolân en Utrecht.


title: Tydlike opfolging direkteur Omrop Fryslân

maintext:
De fakatuere fan direkteur fan Omrop Fryslân wurdt foarearst tydlik ynfolle. Direkteur Jan Koster hâldt mei yngong fan 1 maaie 2018 op. De ried fan kommissarissen (rfk) fan de Omrop is ferantwurdlik foar it oanlûken fan in nije direkteur.
De rfk nimt de tiid foar in soarchfâldige proseduere oangeande de oanstelling fan in nije direkteur. Om't de perioade oant 1 maaie relatyf koart is, hat de rfk besletten de funksje foarearst tydlik yn te foljen. It trajekt foar de tydlike oanstelling is yntusken úteinsetten.


title: FIDEO: Aksje foar hast bline Youssef

maintext:
De measte minsken kinne harren gjin libben mear foarstelle sûnder mobile telefoan, mar foar guon minsken is hy echt fan libbensbelang. De 34-jierrige Youssef út Ljouwert is troch in sykte hast blyn. Mei syn iPhone koe er him oeral rêde. As er in foto fan in brief makke, lies de telefoan de tekst foar bygelyks.
Fan it simmer kaam er yn de grêft telâne nei't er foar in fytser oan de kant stapte. Hy hie net yn de rekken dat er sa ticht by de râne stie. Sels koe er wol út it wetter komme, mar de telefoan wie stikken, wylst him ferteld wie dat dy wetterticht wie. Hy hat gjin jild foar in nije. Yn gearwurking mei in tal hûs-oan-hûsblêden is no in aksje begûn om dochs in nij mobyltsje foar him te regeljen.


title: Lintsje foar brânwachtman Vincent Waterval fan Ternaard

maintext: Vincent Waterval fan Ternaard is sneontejûn beneamd ta lid yn de Oarder fan Oranje Nassau. Hy krige it lintsje út hannen fan boargemaster Marga Waanders fan de gemeente Dongeradiel. De 57-jierrige Waterval is sûnt 1996 lid fan de frijwillige brânwacht yn Ternaard.


title: Basisskoalle Surhuzum lûkt oan de bel oer fernielingen

maintext:
De Johannes Looijenga Skoalle yn Surhuzum hat oan de bel lutsen oer fernielingen oan it skoalgebou. De skoalle hat alle âlden fia in brief op 'e hichte steld fan de fernielingen. Ek de gemeente en de plysje binne ynformearre.
De basisskoalle hat de ôfrûne tiid ferskate kearen te krijen hân mei fandalisme. Sa waard yn de krystfakânsje noch de CV-ynstallaasje fan de skoalle opblaasd mei swier fjoerwurk. Neffens de skoalle wie der foar goed sântûzen euro skea oanrjochte.


description: Sven Kramer komt snein op de Olympyske 5000 meter yn de foarlêste rit yn aksje tsjin de Dútser Patrick Beckert. Dêrmei is de lotting fan Kramer geunstich t

title: Geunstige lotting foar Kramer; De Vries rydt tsjin Noar


title: Trije 14-jierrige jonges smite pakken frisdrinken op auto's

maintext: Trije jonges fan 14 jier binne sneontemiddei oanhâlden yn Ljouwert. It trijetal smiet pakken frisdrinken op auto's dy't út parkeargaraazje Saailân kamen. Oan de hân fan it sinjalemint koe de plysje de trije minderjierrige jonges letter oanhâlde op de Willemskade. Twa komme út Ljouwert en ien út in doarp by Ljouwert. De âlden fan de jonges binne op 'e hichte steld en de dieders wurde oanmeld by buro HALT.


title: Fryske cheerleaders reizgje ôf nei de Olympyske Spelen

maintext:
Njoggen cheerleaders fan Frisian Cheer Stars stappe sneontejûn op it fleantúch nei Súd-Koreä. It doel fan de reis is net om it publyk op te waarmjen, mar om it Ynternasjonaal Olympysk Komitee der fan te oertsjûgjen dat cheerleaden mei yngong fan de Olympyske Spelen yn Parys, yn it jier 2024, in olympyske sport wurde moat.
Freedtejûn wie op It Hearrenfean de lêste training foar de lange fleanreis nei Azië en waarden ûnder oare de ferskate sprongen nochris oefene. In oar wichtich ûnderdiel fan de sport is de minsklike piramide, wêrby't in jonge cheerleader, de saneamde flyer, yn de loft smiten en wer opheind wurdt.
Drok programma
De cheerleaders hawwe in drok programma yn Súd-Koreä. De froulju sille by in pear wedstriden koarte demonstraasjes fersoargje en meidwaan oan in freonskiplike cheerleading-wedstriid. De ploech kriget ek in rol by de slutingsseremoanje fan de Winterspelen, sa is it doel, mar hoe't dy rol der krekt útsjocht wite de cheerleaders op dit stuit noch net.
It Nederlânske cheerleadersteam is útnûge, omdat Nederlân as fiifde einige yn it medaljeklassemint op de Spelen yn Sotsji, fjouwer jier lyn.


title: Widdo Van Seggeren yn heger berop tsjin langer foararrest

maintext:
De frou dy't fêstsit fanwege belutsenheid by de dea fan har man Tjeerd van Seggeren, giet yn heger berop tsjin de ferlinging fan it foararrest. De rjochter sei tongersdei dat se sechstich dagen langer fêstsitte bliuwe moat.
Advokaat Tjalling van der Goot fan de fertochte is dêrtsjin yn berop gien, omdat syn kliïnt alle belutsenheid ûntkent. It gerjochtshôf beslút nei alle gedachten binnen twa of trije wiken oft de frou fêstsitten bliuwt. As se fêstsitten bliuwt, moat de saak yn maart behannele wurde by de rjochtbank.
Van Seggeren waard ferline jier july dea fûn yn in stik greide by De Westereen, mei swiere ferwûningen oan de holle. Syn frou sit sûnt ein desimber fêst omdat sy wat te krijen ha soe mei syn dea.


title: Gemeente leit ferantwurdlikens fiasko Blokhúspoarte by BOEi

maintext:
Untwikkeler BOEi is ferantwurdlik foar de ekstra kosten fan de ferbouwing fan de Blokhúspoarte yn Ljouwert. Dat skriuwt it Ljouwerter kolleezje yn in brief oan de ried.
Tekoart fan 4,4 miljoen
De ferantwurdlikens is foarôfgeand oan de ferbouwing al ôfpraat mei BOEi, eigener fan en ferantwurdlik foar de ferbouwing fan de Blokhúspoarte. BOEi hat twa wiken lyn it wurk dellein om't se mei grutte finansjele tekoarten sitte. It giet om in tekoart fan 4,4 miljoen euro om't der mear wurk dien is as ôfpraat. Sa ha se bygelyks mear ferhierbere romten makke. Dat is nedich foar de eksploitaasje.
Ek moat der noch foar 1,2 miljoen euro ferspikere wurde yn de Blokhúspoarte. It giet dan ûnder oare om de kapel en de loftbehannelingsynstallaasje by poadium Asteriks. BOEi krige fan de gemeente Ljouwert, de provinsje en it Ryk 20 miljoen euro subsydzje foar de ferbouwing.
"BOEi folslein sels ferantwurdlik"
Neffens de gemeente is BOEi folslein sels ferantwurdlik foar it ûntsteane tekoart. De gemeente en BOEi meitsje no ôfspraken oer hoe't de tekoarten oplost wurde. It kolleezje ferwachtet de ried dêr yn maart oer te ynformearjen.
Opposysjepartijen yn de ried bliuwe by it stânpunt dat de ried net goed en op tiid ynformearre is troch wethâlder Henk Deinum. Sa hie der yn sawol 2016 as foarich jier mear ynformaasje jûn wurde moatten oan de ried. It debat oer de Blokhúspoarte is op 7 maart.


title: FIDEO: De lêste Spelen fan ferslachjouwer Koos Wieling

maintext: It wie hjoed de lêste dei fan de Olympyske Spelen. Mar dat net allinnich. It wie ek it lêste ferslach fan Omrop Fryslân kommentator Koos Wieling mei de Spelen. De sportferslachjouwer die de ôfrûne twa wiken ferslach fan it langebaantoernoai en oar fjouwer jier is hy mei pensjoen.


title: Fryske dielnimmers oan de Spelen: Ireen Wüst

maintext:
Noch ien dei en dan is it safier, de Olympyske Spelen yn Pyeongchang (Súd-Koreä). Fansels komt der ek in flink tal Friezen yn aksje by it reedriden en it shorttrack. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. It lêste oerdiel is oer Ireen Wüst.
Namme: Ireen Wüst
Wenplak: It Hearrenfean
Bertedei: 01-04-1986
Sport: reedriden
Ofstannen: 1000 meter, 1500 meter, 3000 meter, ploege-efterfolging
Olympyske medaljes: 2006 Turijn - 1e op de 3000 meter, 3e op de 1500 meter
2010 Vancouver - 1e op de 1500 meter
2014 Sotsji - 1e op de 3000 meter, 1e op de ploege-efterfolging, 2e op de 1000, 1500 en 5000 meter
De kânsen fan Ireen Wüst neffens sportferslachjouwer Koos Wieling:
Ireen Wüst is no al de meast suksesfolle Olympiër fan ús lân. As it der op oankomt, kin de Brabânse mei in Fryske heit en mem in hiele protte. Safolle earemetaal as yn Sotsji soe in wûnder wêze. It doel fan Wüst - se wol altyd winne en is faak op it goede momint yn foarm - is minimaal ien kear goud. Dan soe se op fjouwer Spelen op rige goud wûn ha. Let op Wüst op de 1500 en 3000 meter en fansels ek mei de Nederlânske (Fryske) froulju op de efterfolging.
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Anema krige warskôging foar matchfixing op Spelen yn 2014

maintext:
Reedrydcoach Jillert Anema hat mei de Winterspelen yn Sotsji in offisjele warskôging krigen foar matchfixing. Dat seit sportkoepel NOC*NSF yn de Volkskrant. Hy krige in warskôging foar it skeinen fan Olympyske wearden, seit chef de mission Maurits Hendriks.
Anema wie coach fan de Frânske efterfolgingsploech en wie troch blessueres benaud foar in ôfgong fan syn riders tsjin it Nederlânske team en dêrmei it ferlies oan fûnsen. Hy frege de Nederlânske bûnscoach om rêstich oan te riden. De Frânsen soene de winst dan oan de Nederlanners gunne.
De Nederlânske ploech wûn de rit úteinlik oertsjûgjend, en helle dêrmei it goud.


title: Ljouwerter ried hat noed oer útsetten Afganen

maintext:
Nei de ried fan Tytsjerksteradiel keart no ek in grut part fan de gemeenteried fan Ljouwert him tsjin it útsetten fan Afganen nei har eigen lân. Pal GrienLinks yn Ljouwert tsjinnet dêr woansdei in moasje oer yn, dy't stipe wurd troch in mearderheid fan de ried. De partijen fine dat Afganistan op it heden net feilich genôch is om minsken wer hinne te stjoeren. Neffens it ministearje fan Feiligens en Justysje is dat wol sa.
Boargemaster Crone moat de steatssekretaris witte litte dat Ljouwert dêr oars oer tinkt, fynt in riedsmearderheid. Earder kaarte Tytsjerksteradiel de saak ek al oan yn Den Haag. Dy gemeente hat in AZC dêr't Afganen wenje dy't mooglik útset wurde.


title: Pyeongchang, dei 9: Trije Friezen by it shorttrack

maintext:
Nei in dei sûnder Fryske sporters, is der hjoed wer folop aksje mei ús provinsjegenoaten. Trije Fryske shorttrackers binne oan bar. Suzanne Schulting, Sjinkie Knegt en Itzhak de Laat komme hjoed it iis op. Der is dizze dei gjin langebaanreedriden.
11.00 oere: Shorttrack, 1.500 meter froulju
De earste heat by de 1.500 meter shorttrack foar froulju is om 11.00 oere. Suzanne Schulting rydt yn de tredde fan seis heats.
De earste trije fan alle heats geane troch nei de heale finales, dy't fan 12.13 oere ôf ferriden wurde. De finale stiet om 13.09 op it programma.
11.44 oere: Shorttrack, 1.000 meter manlju
Om kertier foar tolven hinne sette de kwartfinales fan de 1.000 meter by de manlju útein. Dêryn sitte twa Friezen: Sjinkie Knegt en Itzhak de Laat. Sy pleatsten harren ôfrûne tiisdei. De Laat rydt yn de twadde fan fjouwer kwartfinales, ûnder oare tsjin Samuel Girard. Knegt komt yn syn kwartfinale (de tredde) Semen Elistratov wer tsjin. Sy wûnen earder dizze wike respektyflik sulver en brûns op de 1.500 meter.
De bêste twa fan eltse kwartfinale geane troch nei de heale finales, dy't om 12.43 oere begjinne. De finale set om 13.24 oere útein.
Snein 17 febrewaris: Wer reedride
Snein komme Anice Das en Marrit Leenstra yn aksje op de koartste ôfstân: de 500 meter. Sven Kramer komt ek wer yn de baan yn de heats fan de ploege-efterfolging.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Froulju 1.500 meter shorttrack
Foarsizzing Roelof de Vries
1. Choi Min-jeong (Súd-Koreä)
2. Shim Suk-hee (Súd-Koreä)
3. Marianne St-Gelais (Kanada)
Foarsizzing Joris van den Berg
1. Shim Suk-hee (Súd-Koreä)
2. Choi Min-jeong (Súd-Koreä)
3. Suzanne Schulting (Nederlân)
Foarsizzing Cees Juffermans
1. Choi Min-jeong (Súd-Koreä)
2. Shim Suk-hee (Súd-Koreä)
3. Kim Boutin (Kanada)
Manlju 1.000 meter shorttrack
Foarsizzing Roelof de Vries
1. Hwang Dae-heon (Súd-Koreä)
2. Lim Hyo-jun (Súd-Koreä)
3. Sjinkie Knegt (Nederlân)
Foarsizzing Joris van den Berg
1. Hwang Dae-heon (Súd-Koreä)
2. Sjinkie Knegt (Nederlân)
3. Samuel Girard (Kanada)
Foarsizzing Cees Juffermans
1. Lim Hyo-jun (Súd-Koreä)
2. Shaolin Sandor Liu (Hongarije)
3. Hwang Daeo-heon (Súd-Koreä)
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: LIVE: IepenUP oer robots en technyk

maintext:
By IepenUP prate wy dizze woansdeitejûn oer robots, technyk en de takomst. Binne robots in bedriging, of sille se ús helpe om in moaier en better libben te hawwen? Woansdeitejûn komsto dêr achter, want njonken de oanwêzige sprekkers binne der ek robots yn poppoadium Neushoorn. Der komme medyske robots, battle robots en diy robots.
Yn Neushoorn is woansdeitejûn ûnder oare Peter Wijninga fan HCSS, The Hague Centre for Strategic Studies, en Frank Slijper, fan fredesbeweging PAX oer killerrobots. Dat is in sammelnamme foar wapens dy't út harsels sjitte en deadzje kinne. Is dat de takomst? Of sitte wy oan it begjin fan in robogedon, dêr't wy it tsjin ôflizze moatte?
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Provinsje ree om te lobbyen foar 'haadfarwei'

maintext:
De provinsje is ree mei de gemeente Amelân te lobbyen by it ryk, om fan de farwei fan Holwert nei It Amelân in 'haadfarwei' te meitsjen. Dêrmei soe it baggerjen fan de farwei de heechste prioriteit krije. De provinsje jout dêrmei ek gehoar oan de oprop fan direkteur Van Langen fan rederij Wagenborg.
Probleem
De farwei tusken Holwert en It Amelân is al lang in probleem. Sa moast Wagenborg moandei ek wer in pear ôffearten annulearje, omdat it te leech wetter wie. Eilanners steure har der bot oan en toeristen hawwe lêst fan de minne steat fan de farwei.
De provinsje hat grutte belangen, mar it offisjele foech leit by Rykswettersteat, seit deputearre Klaas Kielstra.


title: Appartemint folslein útbrând yn Frjentsjer

maintext:
De brânwacht moast sneontenacht útride foar in brân yn in appartemint yn Frjentsjer. De wenning oan it Franciscushôf is folslein útbrând. Doe't de brân útbruts, wiene der gjin minsken mear yn it appartemint. Neistlizzende gebouwen hawwe reek- en wetterskea oprûn. De bewenners moasten harren hûs út en waarden opfongen.
De brânwacht hie it fjoer gau ûnder kontrôle troch it fjoer fan twa kanten te bestriden en in heechwurker yn te setten.


title: Klok moat aansten gewoan wer ferset wurde

maintext:
It Europeesk Parlemint is tongersdei net akkoart gien mei it ôfskaffen fan de simmertiid. It foarstel dêrta wie kaam fan CDA-Europarlemintariër Annie Schreijer-Pierik. Sy fynt dat it net mear nedich is om elk healjier de klok te fersetten.
Sa'n 25.000 Nederlanners tekenen earder al in petysje tsjin de simmertiid. Ien fan harren wie Egbert Veenstra fan Sint-Jânsgea. "It is der om ekonomysk wat te besparjen, mar dy foardielen hat it al net mear. En minsken reitsje derfan oerstjoer."
Psychiater Bianca Klop sjocht ek gjin foardielen fan de simmertiid: "Mensen hebben er in de winter baat bij dat ze zoveel mogelijk daglicht in de ochtend krijgen. Dus als je de oorspronkelijke tijd - de wintertijd - aanhoudt, heb je meer licht in de ochtend."
De foar- en neidielen fan de simmertiid sille wol ûndersocht wurde, sa is ôfpraat. Hielendal fan de baan is it ôfskaffen dus noch net.


title: Bibelske held Simson sintraal by Sint Vitus Passy yn Wetsens

maintext:
Yn de Sint Vitustsjerke yn Wetsens is sneon bekendmakke hoe't de Sint Vitus Passy der út komt te sjen. Dizze foarstelling is ûnderdiel fan Under de Toer, dat binne 32 manifestaasjes dy't yn it ramt fan Ljouwert-Fryslân 2018 opfierd wurde yn Fryske tsjerken. De tsjerke fan Wetsens hat al jierrenlang gjin toer mear en dat is krekt de oanlieding foar dizze manifestaasje.
Komponist Anne de Bruijn helle syn ynspiraasje foar de Sint Vitus Passy troch in bysûnder barren út 1842. Op in sneintemoarn preke de dûmny yn de Sint Vitustsjerke oer de lêste krêftsynspanning fan Simson. Yn it ferhaal soarget Simson derfoar dat de Filistijnske timpel fan Dagon ynstoart. Doe't de dûmny dwaande wie mei de preek dêroer, stoarte ek de toer fan de Sint Vitustsjerke yn.
De Bruijn wol Simson en Sint Vitus werombringe yn de foarstelling. "Dit is een uniek project dat tot stand komt voor, en vooral door de mensen uit de omgeving." De Sint Vitus Passy sil opfierd wurde tusken 18 en 27 maaie.


title: "Oandacht ynternasjonale media goed foar toerisme Fryslân"

maintext:
De ynternasjonale mediabelangstelling foar Kulturele Haadstêd is goed foar it toerisme yn Fryslân. Dat seit deputearre Sietske Poepjes fan kultuer. De provinsje profitearret foaral fan publikaasjes yn Dútske en Ingelske media, seit se. "Dat binne de lannen, dêr't wy ús toeristen wei helje wolle." De provinsje wol 50 miljoen minsken fan bûten Nederlân berikke. "Dat slagget absolút!", seit Poepjes.
De ynternasjonale belangstelling hat noch in oar belangryk effekt neffens de deputearre. "As wy bekendheid krije op it ynternasjonale fjild - yn de Dominikaanske Republyk binne kranten te finen, dy't mei foto's en al oer de Kulturele Haadstêd skriuwe - dan krije ús nasjonale kranten en telefyzjestjoerders der ek ynienen wer lucht fan. En dat is wolris in bytsje efterbleaun. Ik tink dat dat miskien ek wol wat mei de 'Randstedelijke blik' út te stean hat. Mar dy minsken komme der ek hieltyd mear op werom. Je sjogge dat der yn de rest fan Nederlân hieltyd mear belangstelling foar Fryslân is", sa seit Poepjes.


title: Feanster bewarret stellen shag yn ûnderbroek

maintext: Op It Hearrenfean hat de plysje freedtejûn in 52-jierrige Feanster trappearre op stellerij. Hy hie in pakje shag en sûkelaadsjes stellen. Op it plysjeburo die bliken dat er noch mear pakjes shag yn de ûnderbroek hie. Neffens him wie dat fan in freon fan him. De man is ynsletten foar neier ûndersyk.


title: SC Hearrenfean komt tsjin Roda JC net fierder as lyk spul

maintext:
SC Hearrenfean hat sneontejûn yn it eigen Abe Lenstra Stadion net winne kinnen fan Roda JC. De ploech fan trainer Jurgen Streppel hie faker de bal en krige mear kânsen, mar stapte mei in lyk spul fan it fjild. Op It Hearrenfean einige de wedstriid yn 1-1.
Hearrenfean sette goed útein. It earste gefaar yn de wedstriid kaam fan de foet fan Martin Ødegaard, mar hy fûn keeper Hidde Jurjus op syn paad. Healwei de earste krige Ghoochannejhad in goede mooglikheid, mar de spits skeat krekt njonken de goal fan Roda JC. Hearrenfean wie better en dat levere ek kânsen op, mar skoare die de thúsklup net.
Roda JC wol. Tsien minuten foar it skoft kopte Fred Ngombo de Limboargers op foarsprong. Hearrenfean gie fuortendaliks op syk nei de lykmakker en wie tichtby doe't oanfierder Stijn Schaars in frije traap op de latte skeat. Dêr bleau it yn de slotfaze fan de earste helte by, wêrtroch't Hearrenfean mei in 1-0 efterstân de klaaikeamer opsocht.
Goal Zeneli
Nei de tee gie Hearrenfean troch mei Roda JC ûnder druk sette en dat smite direkt kânsen op. In kopbal fan Morten Thorsby gie oer en in hurd skot fan Arber Zeneli krekt neist. In kertier foar tiid wie Zeneli wol suksesfol. Op oanjaan fan ynfaller Henk Veerman skeat de Kosovaar de lykmakker tsjin de touwen. Fier yn blessueretiid wie Thorsby noch ticht by de 2-1, mar de Noar skeat de bal krekt neist de goal fan Jurjus.
SC Hearrenfean - Roda JC 1-1 (0-1). 35. Fred Ngombo 0-1, 74. Arber Zeneli 1-1. Giele kaarten: Reza Ghoochannejhad (SC Hearrenfean), Mohamed el Makrini (Roda JC).
Opstelling SC Hearrenfean: Hansen; Dumfries, Høegh, Pierie, Bulthuis (54. Woudenberg); Schaars, Thorsby, Kobayashi (61. Michel Vlap); Ødegaard, Ghoochannejhad (61. Henk Veerman), Zeneli.


title: Hast de helte fan de weiwurkers fielt him ûnfeilich

maintext:
Minsken dy't oan de dyk wurkje, fiele harren lang net altyd feilich as se oan it wurk binne. Dat docht bliken út in enkête. Fjouwer op de tsien weiwurkers fielt him ûnfeilich. In publykskampanje moat dêr feroaring yn bringe.
De kampanje is net allinne rjochte op autobestjoerders, dy't soms fierste hurd by de wurksumheden del ride, mar ek op de weiwurkers sels. Want dy kinne ek noch wol wat dwaan om de feilichheid te ferbetterjen. Dat seit Pieter van der Vaart, fan de Provinsje Fryslân. Syn taak is de ynspekteksje fan de diken.
"Ik kom hiel faak by wurksumheden dêr't net alle meiwurkers in feiligensjaske oan hawwe", seit Van der Vaart. "Dêr bin ik ferantwurdlik foar, dus ik sis der altyd wat fan. It binne benammen jonge meiwurkers dy't bystjoerd wurde moatte."
Van der Vaart fielt him sels ek net altyd like feilich, as er oan it wurk is: In soad ferkearsdielnimmers hâlde gjin rekkening mei wei-ôfsettings. Se komme hurd oanriden en wikselje faak op it lêste momint noch gau efkes fan rydbaan,
Alle dagen makket Van der Vaart mei dat ferkearsdielnimmers gjin begryp hawwe. Minsken binne hieltyd hastiger en se ride hiel ticht op de foargonger. Van der Vaart hat ris in autobestjoerder meimakke dy't poer wie, want hy wie by in weiôfsetting flitst troch de plysje. De bestjoerder sei dat er him net oan de limyt hâlden hie, want op dat stuit waard der net wurke oan de dyk, sa fertelt Van der Vaart.
"Hij was aan het schelden en aan het tieren. Dat vind ik echt ongelofelijk. Ook als er niet aan de weg wordt gewerkt bij een afzetting, moet je je aan de snelheid houden. Er kan zomaar een gat in de berm zitten. Of er is geen veilige uitvlucht voor de weggebruikers. Er is altijd een goede reden voor."


title: Spektakulêr lykspul Avanti, ferlies Drachtster Boys

maintext:
It bliuwt spannend om de play-offplakken yn de earedifyzje sealfuotbal foar froulju. De earste fjouwer teams pleatse harren dêrfoar. Drachtster Boys stiet op dat fjirde plak, mar koe freedtejûn net foar in stunt soarge tsjin koprinner KTP Nieuw Roden. Avanti, dat trije punten minder hat as Drachtster Boys, spile lyk tsjin direkte konkurrint Hovocubo.
Yn Zwaag (Noard-Hollân) kaam Avanti betiid op 0-1 troch Si Shut Hau. Yn de spektakulêre twadde helte gie it hieltyd hinne en wer. Fiif minuten foar tiid stie Avanti mei 1-2 foar, nei noch in goal fan Hau. In pear minuten letter stie it lykwols 3-2 foar Hovocubo. Christa Poelman en Marije de Boer soargen wer foar in Stienzer foarsprong, mar yn de lêste minút waard it dochs 4-4.
Drachtster Boys kaam yn Leek betiid op efterstân, mar Bernou Hylkema sette de Drachtsters wer neist Nieuw Roden. Dochs gienen de ploegen net mei de gelikense stân it skoft yn, want Amber Bandringa sette op slach fan rêst de 2-1 op it skoareboerd. Dyselde Bandringa makke yn de twadde helte ek de 3-1. Dêr bleaun it by.


title: KNSB: Foarsichtich posityf oer maraton op natueriis

maintext:
It reedriidbûn KNSB is foarsichtich posityf oer de kâns op in maraton op natueriis. Yn de regel binne der fjouwer iisferieningen dy't stride om de primeur fan de earste maraton. Dat binne de ferieningen yn Noordlaren, Veenoord, Haaksbergen en Arnhem. Om de maraton trochgean te litten, is trije sintimeter iis nedich. Neffens de KNSB binne de iisbanen yn alle fjouwer plakken aardich op wei, mar de trije sintimeter is noch net berikt.
Arnhem sit dêr mei 2,5 sintimeter it tichtste by, mar dêr hawwe ûnbekenden skea oanrjochte oan it iis. Veenoord en Haaksbergen sitte op goed 2 sintimeter, Noordlaren dêr justjes ûnder. De temperatuer lei woansdeitemiddei lykwols wer boppe nul en de fraach is hoe't it iis him dan hâldt. De ferwachting foar kommende nacht is wol geunstich. De KNSB besjocht de sitewaasje woansdeitejûn op 'e nij.


title: 5000 besikers op Aldehoustertsjerkhôf by iepening Obe

maintext:
De offisjele iepening fan taalbelibbingssintrum Obe yn Ljouwert hat freedtejûn sa'n 5000 besikers nei it Aldehoustertsjerkhôf lutsen. Dêr wiene meartalige fideoprojeksjes op de Aldehou te sjen, mei ûnder oare taalkeunsten fan dichter Tsead Bruinja en sjonger Herman van Veen, om de iepening fan Obe te fieren.
Foarôfgeand oan de projeksjes wienen der sa'n 200 pommeranten útnoege om by de offisjele iepening fan Obe te wêzen. It belibbingssintrum is troch deputearre Sietske Poepjes iepene. Sybren Posthumus, steatelid fan de FNP, wie ien fan de gasten. "De iepening fan Obe wie hiel bysûnder. Der binne filmkes fertoand en minsken kinne no yn Obe kubussen besjen mei de nammen fan 6700 erkende talen yn de wrâld skreaun yn dy talen."
Direkt nei de iepening fan Obe en de projeksjes op de Aldehou gie it gratis minyfestival fan Lân fan Taal fan start. Sa is der yn it gemeentehûs it buiskeskeunstwurk DNALWD2018 te sjen en is in de Prinsetún it trije dagen duorjende "Spreekbotenfestival" begûn. Yn de Koperen Tuin draaiden freedtejûn ferskillende dj's.
En ek al is it kâld, de sfear yn Ljouwert sit der neffens Posthumus goed yn. "It is hie gesellich yn de stêd. It liket wol it gefoel te ha fan in Alvestêdetocht. De kafees sitte fol, der sitte sels minsken op de terraskes, it is fantastysk."


title: Ekstra foarstellingen 'De Brekbere Sirkel' annulearre

maintext:
De ekstra foarstellingen fan it muzikale toanielstik 'De Brekbere Sirkel' binne definityf annulearre. Oanlieding is de swiere harsenskodding dy't haadrolspylster Tet Rozendal yn desimber oprûn. It werstel duorret langer as earder tocht waard. Op advys fan har dokter hat se alle optredens foar de kommende tiid ôfsizze moatten. Reden foar de organisaasje fan it suksesfolle toanielstik om de sân ekstra foarstellingen definityf te skrassen. It bestjoer wol ek gjin nije foarstellingen ynplanne.
Wa't kaarten kocht hat foar de foarstellingen yn ûnder oare Stiens, It Hearrenfean en Burgum kin kontakt opnimme mei de organisaasjes of sealen.


title: Fleanbasis Ljouwert net grut genôch foar Frisian Flag

maintext:
De fleanbasis Ljouwert is dit jier net grut genôch foar de oefening Frisian Flag. De basis kin net alle dielnimmende tastellen in goed plak jaan. In lyts part fleant dêrom fan de Dútske basis Wittmund ôf. It giet om de A-4 Skyhawk-tastellen fan it bedriuw Discovery Air. Dy krije de rol fan tsjinstanner by Frisian Flag. It ynsetten fan sa'n kommersjeel bedriuw wurdt hieltyd gebrûkliker. De kosten binne leger en it jout de dielnimmende lannen romte om de eigen tastellen goed yn te setten.
Njonken de Nederlânske F-16's dogge dit jier ek wer Amerikaanske F-15's mei oan Frisian Flag. Frankryk stjoert in grutte delegaasje jachtfleantugen besteande út de Rafale en de Mirage 2000. De Poalske loftmacht docht mei mei in MiG-29 en F-16's. Oare tastellen komme út Dútslân (Eurofighter Typhoon) en Spanje (F-18). De oefening set op 9 april útein en duorret twa wiken.


title: TeamNL slút Spelen ôf mei 20 medaljes, grutte Fryske ynbring

maintext:
TeamNL slút de Olympyske Spelen yn Súd-Koreä ôf mei 20 medaljes. Dizze Spelen binne de op ien nei súksesfolste foar Nederlân. De sporters kamen noch aardich ticht yn 'e buert fan it rekôr yn Sotsji yn 2014, dêr't 24 medaljes helle waarden. Kwa oantal gouden medaljes waard it rekôr fan Sotsji wol helle. Sawol doe as no kaam TeamNL oant 8 kear goud.
De Fryske dielnimmers wiene dizze Spelen ek wer tige súksesfol mei 11 medaljes. Hjir in oersjoch:
Reedriden:
Ireen Wüst - goud 1.500 meter, sulver 3 kilometer, sulver mei de ploege-efterfolging
Sven Kramer - goud 5 kilometer, brûns mei de ploege-efterfolging
Antoinette de Jong - sulver mei de ploege-efterfolging, brûns 3 kilometer
Marrit Leenstra - sulver mei de ploege-efterfolging, brûns 1.500 meter
Jorrit Bergsma - sulver 10 kilometer
Shorttrack:
Suzanne Schulting - goud 1.000 meter, brûns mei de ôflossingsploech
Sjinkie Knegt - sulver 1.500 meter
Ireen Wüst sil snein by de Olympyske slutingsseremoanje de flagge drage foar Nederlân. Se hat no yn totaal alve Olympyske medaljes en is dêrmei de meast súksesfolle Nederlânske Olympiër ea.
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


description: De plysje op It Hearrenfean hat sneintemiddei fjouwer minderjierrigen oanhâlden. Se wurde fertocht fan stellerij ûnder bedriging. It ynsidint barde snein o

title: Feanster plysje hâldt fjouwer minderjierrigen oan om rôf


title: LDODK ferliest mei ien doelpunt ferskil fan lânskampioen TOP

maintext:
Noch nea hiene de kuorballers fan LDODK yn de Kuorbal League thús fan TOP wûn en ek sneontejûn slaggen sy dêr net yn. De ploech fan trainer Erik Wolsink gie mei ien doelpunt ferskil ûnderút. Op De Gordyk waard it 25-24 foar de regearjend lânskampioen.
LDODK begûn skerp oan de wedstriid en kaam troch in skot fan André Zwart oan de lieding. Doelpunten fan Friso Boode, Erwin Zwart en Tim Flokstra brochten LDODK sels op in 4-0 foarsprong. Dêrnei kaam TOP werom yn de wedstriid. Beide ploegen giene úteinlik skoftsjen mei in tuskenstân fan 11-11.
Yn de twadde halte gie it lykop, mar luts TOP úteinlik oan it langste ein. Dêrmei bleau de nûmer twa fan de Kuorbal League op De Gordyk ûnferslein.


title: Resinsje: “De rop om frijheid”

maintext:
Ljouwert-Fryslân is Kulturele Haadstêd fan Europa en dus stiet ús provinsje yn 2018 bol fan de kulturele eveneminten. Toaniel, teäter, muzyk, festivals en gean mar troch, it kin net op. Dêrom stjoere we ús omroppers nei ferskate fan dizze foarstellingen ta as resinsint.
Wa bisto?
Hayo Bootsma
Wat dochsto by de omrop?
Ik bin algemien ferslachjouwer en hâld my dwaande mei LF2018
Wat hasto mei kultuer?
Foar in goede foarstelling bin ik altyd wekker te meitsjen
Wêr hast hinne west?
De teäterfoarstelling Holstmeer
Hoefolle stjerren joust dizze foarstelling?
Omdat it 'gewoane' minsken slagget je en plein public mei te nimmen yn har somtiden ferrotte libben: Fiif fan de fiif.
"Daar kun je je jas afgeven, daar je persoonlijke spullen. Je telefoon, horloge, portemonnee en al het andere dat je in je zakken hebt mag niet mee." We binne noch net iens binnen of je wurde al meinaam yn it libben fan de minsken dy't de haadrol spylje. Alles wurdt je ôfnaam. It iennichste dat mei nei binnen mei, is myn kladblok en in pen. Yn sammelplak Neushoorn yn it sintrum fan Ljouwert wurde je meinommen nei in ôfsletten romte. Foardat je dêr oan de kofje kinne, moatte je earst fûillearre wurde en besjoen oft je binne wa't je binne. It is ek logysk: de foarstelling wurdt spile troch 'boeven' út de PI Ljouwert (Marwei) en de famkes fan Fier, it opfangplak foar slachtoffers fan seksueel geweld of loverboys.
Nei in muzikale ûntfangst mei kofje troch studinten fan D'drive fan it Friesland College wurdt de groep opsplitst yn twaen en gean we mei de bus nei de Holstmeerwei yn Ljouwert. De strjitte dêr't Fier, de plysje en de PI Ljouwert húsfeste binne.
Ik gean earst nei de famkes fan Fier. Dy fange je op yn it 'fierkwartier'. It plak dêr't se gewoanwei by inoar komme en dêr't ûnder oare in biblioteek is. No sitte se mei syn allen oan in grutte tafel mei in kleed. Se fertelle oer in famke. Dat wennet yn in dreamhûs. Mei moaie auto's foar de doar en de bêste keuken dy't je mar betinke kinne. Mar ek mei in plak dêr't se har ferskûlje kin. En sa wurdt de dream in nachtmerje. Har âlders hawwe hieltyd spul en se gean útinoar. Sa stadichoan steapelje de problemen har op en rekket se fêst yn in web fol problemen. It is de reade tried yn de ferhalen fan alle famkes dy't meidogge. Opgroeid mei probleemâlders, yn situaasjes sitte mei geweld en dan krekt de ferkearde freonen hawwe.
Foto: Udo Thijssen
It binne stik foar stik kwetsbere froulju. In kwetsberheid dy't se kwealik sjen litte. En krekt no en hjir, oan dizze tafel midden tusken it publyk fan bûten kin dat ál. Se sjonge, fertelle en skriuwe har ferhaal. Se stelle har kwetsber op troch letterlik it publyk oan te reitsjen mei in fear. Wat se oars net doare, dogge se no: prate. Oer wat sy meimakke ha. Stoer gean se de konfrontaasje oan mei harsels en nimme se de besikers mei yn in wrâld dy't foar de measten net te besetten is. De famkes wolle sjoen en respektearre wurde. "Iedereen is mooi en ik wil dat jullie dat onthouden!" Mei dat boadskip wurde we fuortstjoerd en gean we rjochting PI Ljouwert.
Dêr wachtet ús deselde rûte as de detinearden. Troch de grutte slûs rydt de bus de finzenis yn. 260 minsken meitsje dêr op it stuit diel út fan de sletten mienskip. Tsien fan harren sitte yn de sportseal om te fertellen. It kontrast kin hast net grutter wêze: fan slachtoffer nei dieder. Fan allinnich mar froulju nei allinnich manlju. Oan de hân fan in grutte klok, dy't de oeren foarby fleane lit, nimme de 'boeven' sa't se harsels graach neame je mei yn har libben. Hoe't fan bêd ôf komme en wat se dogge. De earste fertelt oer syn fiskjes. Hoe't hy se fersoarget yn syn akwarium. De oar nimt je mei de see op dêr't hy fiske. En sa komme se út by 'Rinus'. In fuotbaltalint dy't al jong yn de problemen kaam en it ferkearde paad keas. Oan de hân fan syn ferhaal wurdt dúdlik hoe't it fout gean kin. Dat de omstannichheden fan grut belang binne op de keuzes dy't je meitsje. 'Dat is geen excuus,' sizze se allegear. Se sitte net om 'e nocht yn 'e Marwei. Se litte ek sjen hoe goed oft je it as besiker hawwe. Dat je wer nei hûs kinne, de kroech yn. Dat je dus frij binne. Dat binne sy net: "Hier is geen frisse lucht, er zijn muren en mensen. Maar in m'n hoofd ben ik vrij."
As de foarstelling dien is begjint ien fan de mannen te sjongen. En sa sjogge je it kontrast dúdlik tusken de beide wrâlden: de famkes stiene nei ôfrin efter in doek nei te genietsjen fan de prestaasje dy't se delset hawwe. Dizze mannen stappe op it publyk of en begjinne in praatsje of sels te sjongen.
Foto: Udo Thijssen
De lêste stop is by it plysjeburo. Haadstik trije yn teaterfoarstelling Holstmeer: Weg! Hjir nimme de akteurs Eelco Venema en Caroline Mgata it stokje oer. Se wolle fuort mar doare net. It famke en de man bliuwe hingjen by it sabeare bankje op de grienstrook lâns de Holstmeerweg. Hy wol net wer werom efter de traaljes en siket goede freonen. Sy siket krêft om stean te bliuwen. Se sette de dilemma's dêr't se mei omrinne, hurd oan. Want wa kinne sy fertrouwe? Nimt de mienskip harren op en kin dy harren beskermje?
De famkes fan Fier leverje in topprestaasje. Twa kear op in jûn harren konfrontearjende ferhaal fertelle oan in groep minsken is swier. Se stean der, en hoe. Guon famkes sjonge ferskuorrende goed en it slagget harren de seal te betoverjen. By de boeven is it net oars. Ek hjir twa manlju dy't sa op in poadium stean kinne mei harren sjongtalint. Se doare de konfrontaasje mei it publyk ek oan te gean: 'Hoe voelt dat nu, hier zitten, zo zonder bezittingen?'
De akteurs leverje goed wurk. Troch alle twivels en eangsten fan de mannen en de famkes goed oan te setten komt it boadskip noch hurder binnen.Wat is frijheid? is de fraach dy't hingjen bliuwt. Foar ús bûten is it in gegeven. Foar de minsken yn dy beide gebouwen sit it yn de holle. Want de iene groep sit fêst om't se feroardiele binne foar in misdie, en sa wurdt de frijheid harren dan ûntnommen. Mar de oare groep, de famkes, binne de frijheid kwytrekke troch alles wat se meimakke ha. Dat boadskip fan de makkers komt goed troch. It is har goed slagge dizze wrâld nei bûten ta te bringen. Eins soe elkenien dizze foarstelling sjen moatte. Om te witten wat der efter de muorren spilet en te betinken dat ek dêr in mienskip sit. In groep dy't sjoen wurde wol.


title: Sven Kramer: "Ik doch it gewoan net goed"

maintext:
Sven Kramer tinkt net dat er oait noch goud winne sil op de olympyske tsien kilometer. "Dat wurdt 'm net mear", sei er nei de teloarstellende rit tongersdei yn Súd-Koreä.
Kramer wist it al
Mei 13.01.02 waard Kramer sechsde yn Gangneung. Hy wist foar syn rit al dat it hiel dreech wurde soe om de olympyske tsien kilometer te winnen. "Ik doch it gewoan net goed", sei er nei de rit. "Ik ha net de topfoarm dy't ik in jier lyn wol hie. Dat wist ik al. En Ted-Jan Bloemen rydt in fantastyske tiid, dat ha ik dit jier noch net dien."
"Ik reitsje 'm net goed"
Kramer: "De 5.000 meter koe ik op kondysje en fermogen noch wol goed 'trochramme', mar op de 10.000 is effisjinsje en technyk belangriker. Ik reitsje 'm net goed, dan hâld ik rûntsjes fan 30.4 net fol."


title: 'Skries'-bier spesjaal foar Kulturele Haadstêd

maintext:
Twa âld-studinten fan de MBO-oplieding Life Sciences yn Ljouwert presintearje moandei in nij bierke dat se spesjaal makke ha foar Kulturele Haadstêd. It 'Skries'-bier is ek in oade oan it Fryske lânskip.
Admiraals' Bierbrouwerij yn Aldtsjerk hat it bier yn gearwurking mei de studinten broud. De brouwerij is ien fan de staazjebedriuwen fan MBO Life Sciences.


title: Mear belangstelling foar learare-oplieding as oare jierren

maintext:
De NHL Stenden sjocht dat de oandacht foar de learare-oplieding Pabo dit jier grutter is as oare jierren. Op iepen dagen sitte de lokalen dêr't foarljochting jûn wurdt foller as ea.
Der is in grut tekoart oan leraren. Dêrtroch is de kâns op in baan grut. De oare kant fan de medalje is dat basisskoalle-ûnderwizers yn it hiele lân stake, om't de wurkdruk te heech is en de leanen te leech. Mar dat skrikt de pabo-studinten net ôf.


title: Akkoart oer ferleegjen wurkdruk basisûnderwiis

maintext:
It kabinet en de fakbûnen ha in akkoart berikt oer de ferleging fan de wurkdruk yn it basisûnderwiis. Dat hat it ministearje freedtemiddei bekendmakke.
Staking giet troch
De staking yn it basisûnderwiis yn it noarden giet woansdei gewoan troch. De fakbûnen binne bliid mei it jild, mar se wolle ek jild foar mear lean. Dat moat it fak oantrekliker meitsje.
35.000 euro
Om de wurkdruk te ferleegjen, krijt in gemiddelde skoalle takom jier sa'n 35.000 euro ekstra, is ôfpraat. Dat bedrach rint op nei 65.000 euro de jierren dêrnei, struktureel. Skoallen meie sels witte hoe't se it jild foar de wurkdrukferleging brûke wolle. Yn totaal lûkt it kabinet dizze regearperioade 700 miljoen euro ekstra út foar it basisûnderwiis.


title: Ferlies foar Snits Wyt Swart, lykspul VV Hearrenfean

maintext:
Yn de Haadklasse A hat Snits Wyt Swart sneintemiddei thús kânsleas ferlern fan SDO út Bussum. It waard 4-0 foar SDO. Dy klup kaam krekt foar rêst op 1-0 troch in goal fan Van Latum. Direkt nei rêst waard dy skoare ferdûbele troch in doelpunt fan Visser. Opnij Van Latum tekene foar de 3-0 en Van der Velden sette de 4-0 einstân foar SDO op it skoareboerd.
Spelers en supporters druipen af. Het was niet best vandaag. Over twee weken de eerstvolgende wedstrijd, uit bij DHC. #swzsdo pic.twitter.com/nqRw08I3Vj — SWZ Boso Sneek (@SneekWitZwart) February 4, 2018
VV Hearrenfean spile sneintemiddei mei 2-2 gelyk by SJC út Noordwijk. Marvin Sloos makke nei acht minuten de 1-0 en Tom Broekhuizen de 2-0, in kertier foar it skoft. Yn de twadde helte kaam VV Hearrenfean werom oant 2-2. SJC einige it duel mei njoggen man.


title: Sealfuotbalfroulju Drachtster Boys winne mei meunsterskoare

maintext:
De sealfuotbalfroulju fan Drachtster Boys ha freedtejûn úthelle tsjin PFC. De hikkesluter út Apeldoorn waard yn eigen hûs mei 12-2 oan de kant setten troch de Drachtsters.
Jessie Prijs soarge mei fjouwer goals foar in grut diel fan de Drachtster doelpunteproduksje. Esther van Toledo en Marian Meijer wienen mei elk twa goals ek goed op skot. It is de grutste oerwinning yn de earedifyzje sealfuotbaljen fan dit seizoen.
De oare Fryske earedifyzjonist, Avanti út Stiens, bleaun thús stekken op 3-3 tsjin Reiger Boys. Avanti kaam twa kear op foarsprong, mar de ploech út Heerhugowaard kwam twa kear wer op gelikense hichte. Reiger Boys kaam sels op 2-3, mar úteinlik hold Avanti dochs noch in punt oer oan de westriid.


description: It gie de ôfrûne dagen net allinnich oer wat der op de olympyske reedrydbaan yn Gangneung gebeurt, mar benammen ek oer de 'saak-Anema'. Yn Fryslân Hjoed fe

title: FIDEO: Fryslân Hjoed oer saak-Anema


title: Pyeongchang, dei 3: 5.000 meter manlju

maintext:
Op de 5000 meter foar manlju komt Sven Kramer foar it earst yn aksje. De twafâldich olympysk kampioen op de 5000 meter is hjoed ek wer de topfavoryt. Hy is net de iennige Fries op dizze ôfstân: Bob de Vries kin mei in útsjitter ek samar meidwaan om de medaljes.
8.00 oere: Reedriden, 5000 meter manlju
De earste rit op it iis fan de Gangneung Oval set al útein om 8.00 oere Nederlânske tiid. Kramer komt yn de foarlêste rit yn aksje tsjin de Dútser Patrick Beckert. Dêrmei is de lotting fan Kramer geunstich te neamen. De grutste konkurrinten hawwe dan al riden en dus wit Kramer wat der fan him frege wurdt.
De Vries hat dan ek al riden. De Vries komt yn rit fjouwer yn aksje tsjin Simen Spieler Nilsen út Noarwegen. Wrâldrekôrhâlder Ted-Jan Bloemen rydt yn de rit foar Kramer tsjin de Noar Sverre Lunde Pedersen.
Moandei 12 febrewaris
Moandei alles oer de 1500 meter by it langebaanreedriden mei Ireen Wüst en Marrit Leenstra.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Manlju 5000 meter langebaan
Foarsizzing Koos Wieling
1 Sven Kramer (Nederlân)
2 Ted-Jan Bloemen (Kanada)
3 Sjoerd de Vries (Nederlân)
Foarsizzing Johan Stobbe
1 Sven Kramer (Nederlân)
2 Sverre Lunde Pedersen (Noarwegen)
3 Ted-Jan Bloemen (Kanada)
Foarsizzing Lisette van der Geest
1 Sven Kramer (Nederlân)
2 Ted-Jan Bloemen (Kanada)
3 Sjoerd de Vries (Nederlân)
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Takom wykein premjêre fan foarstelling Holstmeer

maintext:
De foarstelling Holstmeer giet takom wykein yn premjêre. It wie de earste útferkochte Kulturele Haadstêd-aktiviteit. Finzenen en famkes dy't slachtoffer binne fan húslik geweld, minskehannel of loverboys, spylje mei-inoar yn it teäterstik. It publyk wurdt mei bussen út Neushoorn yn Ljouwert ophelle en dêrnei nei finzenis de Marwei brocht foar in part fan it stik. Dêrnei gean de taskôgers nei Fier Fryslân, dêr't de famkes in pear sênen spylje.
It lêste diel fan it trijelûk fynt plak yn it plysjeburo, dêr't akteurs fan De Jonge Republiek it stik ôfslute.


title: LIVE: IepenUP oer Sex & Technology

maintext:
By IepenUP prate we op dizze Valentijnsdei oer seks en technology. Fansels komme alle kanten fan dit ûnderwerp oan de oarder en prate we ûnder oare mei in seksuologe, mar ek mei in plysje dy't minskehannel bestriidt. Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Foar of tsjin?
Te gast binne ûnder oare seksuologe Irma van Steijn en Talitha Rodenhuis mei de nijste hightech sextoys. Ek Anneloes Nieuwenhuijsse en Lotte Lust fan it Platfoarm foar frouljuserotyk en porno binne der, auteur Sabine van den Berg, Herro Schepper fan de plysje dy't minskehannel bestriidt. Joan Lindhout is anty porno. Spesjale gast is Kitty, in hightech sekspop. De muzyk komt dizze wike fan Der Untergang dy't Liwwadder punk makket.
Alles kin yn IepenUP
Diskusje, optredens, lêzingen, fideos en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: "Nije taksysjauffeurs ride folle mear kilometers"

maintext:
De problemen by Jobinder binne noch net oer. It giet dan net yn it foarste plak om it learlingeferfier, mar om it WMO-ferfier. De partij Dongeradiel Sosjaal seit dat der sa min pland wurdt en der safolle flaters binne dat der folle mear kilometers riden wurde as nedich is. En ek wurde der folle mear buskes ynsetten. Dat soe grutte finansjele gefolgen hawwe.
Dongeradiel Sosjaal wol dat it kolleezje en benammen wethâlder Pytsje de Graaf ynsjoch jout yn de ekstra kosten dy't yntusken al makke binne omdat it mei de planning hieltyd mis giet. Dêr binne skriftlike fragen oer steld. It kolleezje hat trije moanne de tiid om mei antwurden te kommen.


title: SC Hearrenfean krijt jild foar jeugdoplieding

maintext:
Sportclub Hearrenfean krijt hast 150.000 euro fan de Vriendenloterij. It jild is foar de jeugdoplieding en oare maatskiplike projekten fan de klup. By de Vriendenloterij kinne dielnimmers meispylje foar in goed doel, klup of feriening dy't se sels kieze kinne. Fan elk ferkocht lot giet de helte nei it goede doel.
Hearrenfean brûkt it jild foar it Lifestyle en Maatschappijprogramma. Dat is bedoeld om bern njonken har fuotbaloplieding ek ta te rieden op in takomst yn de maatskippij. Dan giet it om de bern dy't net trochstreame nei it betelle fuotbal.


title: Krijt Ulesprong primeur koartebaanwedstriid op natueriis?

maintext:
IIsferiening Klein Begin fan Ulesprong wol kommende tiisdei de earste koartebaanwedstriid op natueriis organisearje. It giet om in wedstriid allinnich foar manlju. It wie oant sneintemoarn de fraach oft it wol slagje soe. Midden op de baan lei in grut wynwek. Dat is yn de nacht fan sneon op snein tichtferzen. It bestjoer fan de iisferiening hat no sketten pleatst en tinkt dat it iis tiisdei tsjok genôch is.
As de wedstriid trochgiet, begjint dy om 13.00 oere.


title: FIDEO: Jonge liuwkes komme oan yn Nijeberkeap

maintext: Biste-opfang Felida yn Nijeberkeap hat moandeitenacht twa nije bewenners ferwolkomme yn har ferbliuw. It giet om twa jonge liuwkes: Masoud en Terez. De bisten binne fiif moannen âld en komme út in yllegale dieretún yn Bulgarije. Se wienen dêr ferstjitten troch harren âlden. De liuwkes wurde no yn Nijeberkeap opfongen.


title: B&W yn De Fryske Marren foar in natuerbegraafplak

maintext:
It kolleezje fan boargemaster en wethâlders yn de gemeente De Fryske Marren is akkoart mei de plannen foar in natuerbegraafplak bij Rûgehuzen. Der hat lang ferset tsjin west, oant in saak bij de Raad van State oan ta. Mar dy hat koartlyn de beswieren fan de Stichting Gaasterlân Natuerlân ôfwiisd.
Boargemaster en wethâlders stelle wol in maksimum oan de hichte fan de lykkisten dy't de grûn yn gean. Dy meie net heger wêze as fjirtich sintimeter. De gemeenteried moat him no oer it foarstel foar it natuerbegraafplak bûge.


title: Wethâlder Ekhart priizge by ôfskied: "Gebrek oan ego"

maintext:
In man fan en foar it folk, in echte reade en in Cambuursupporter yn hert en nieren. Samar in pear kwalifikaasjes dy't tongersdei foarbykamen op de ôfskiedsresepsje fan Andries Ekhart as wethâlder fan Ljouwert. As lokaasje wie hiel tapaslik keazen foar de sakeromte fan Cambuur, de klup dêr't hy hast noait in thúswedstryd fan oerslacht.
"Gebrek oan ego"
Kollega-wethâlder Henk Deinum priizge Ekhart om syn humor, syn ynset foar de minsken en de saak en it gebrek oan ego. "In bysûndere eigenskip yn ús kringen", fynt Deinum.
Lutz Jacobi hat der respekt foar dat Ekhart nei 16 jier wethâlderskip yn Snits en Ljouwert plaknimme sil yn de gemeenteried fan Ljouwert. Neffens har sil dat Ekhart net tafalle mei alle kennis dy't er hat. "We sille leaf foar him wêze", seit se.
"Ferjit noait dat er út in folksbuert komt"
Ald-boargemaster fan Ljouwert en Súdwest-Fryslân Hayo Apotheker hat in soad mei Ekhart opwurke. Hy sjocht Ekhart foaral as "in jonge mei in goeie oplieding en in brede blik, mar ek ien dy't noait ferjit dat der út in folksbuert ôfkomstich is." Neffens Apotheker is dat ek de reden dat Ekhart de polityk yngien is.
Ekhart sels hie graach noch in termyn as wethâlder fierder wollen. Dêr wynt er gjin doekjes om. No sjocht hy út nei wat mear frije tiid en syn wurk yn de ried. "Der sil wol genôch om myn paad komme", seit Ekhart. Ek tinkt hy dat er mooglik noch wat dwaan kin by de Kulturele Haadstêd.


title: Kuorbalster Marloes Frieswijk opnaam yn nasjonale seleksje

maintext:
Kuorbalster Marloes Frieswijk is troch bûnscoach Wim Scholtmeijer taheakke oan de nasjonale seleksje. De 21-jierrige Friezinne kaam earder fan Wolvegea, mar se komt no út foar Blauw Wit yn Amsterdam. Earder spile se by SCO út Aldeholtpea. Mei it nasjonale team wurket Marloes Frieswijk nei it Europeesk kampioenskip ta. Dat is yn oktober fan dit jier yn Fryslân.
Frieswijk spilet no foar it tredde seizoen by Blauw Wit Amsterdam. De klup stiet op it tredde plak yn de kuorbal-league. Nei fjirtjin wedstriden stiet har teller op 29 treffers.


description: De sport curling wint hieltyd mear oan populariteit, ek yn Fryslân. Sa dienen der woansdeitejûn tweintich teams mei oan it Iepen Nasjonaal Studintekampioen

title: Curling hieltyd populêrder yn Fryslân


title: Frjentsjer set útein mei werynrjochting Breedeplaats

maintext:
Yn Frjentsjer is tongersdei offisjeel úteinset mei de werynrjochting fan de Breedeplaats. Oanlieding is de komst fan ien fan de alve fonteinen yn it ramt fan Ljouwert-Fryslân 2018.
Mar der gebeurt folle mear. Grienûntwerper Piet Oudolf hat in nije ynrjochting makke foar it Martiniplantsoen en parten fan de romte rûnom de tsjerke.
Ek de ferbining mei de Dijkstraat en de Voorstraat wurdt oanpakt. De fontein komt by de yngong fan de Martinitsjerke en de bedoeling is dat dy't der op 1 maaie al stiet. Neffens wethâlder Caroline de Pee fan gemeente Waadhoeke moat it aansten oanfiele as de húskeamer fan Frjentsert.


title: Teloarstellend thúsferlies SC Hearrenfean tsjin Excelsior

maintext:
Sportklup Hearrenfean hat sneontejûn teloarstellend ferlern fan Excelsior. Yn it Abe Lenstra Stadion wiene de gasten út Rotterdam mei 1-0 te sterk foar de ploech fan trainer Jurgen Streppel.
Iepeningstreffer
By kâlde temperatueren hie Hearrenfean de bettere start. Reza Ghoochannejhad hie binnen inkelde minuten in enoarme kâns op de iepeningstreffer, mar skeat de bal op op de peal. De peal stie net lang dêrnei opnij yn it paad, nei in skot fan Michel Vlap.
Oan de oare kant krige Excelsior ien kâns en dy gie der fuortendaliks yn. Nei in flater fan Lucas Woudenberg kaam de bal úteinlik by Mike van Duinen telâne, dy't Excelsior op foarsprong sette. Hearrenfean bleau de bettere ploech, mar koe foar rêst net op gelikense hichte komme.
Kâns op kâns
Yn de twadde helte wie Hearrenfean direkt tichtby de 1-1. Kik Pierie (kopbal), Daniel Høegh (latte) misten de goal op in hier nei. Ek de ferskate hoekskoppen woene der mar net yn. Oan de oare kant krige ek Excelsior in kâns fia in kopbal fan Jurgen Mattheij en waard in goal fan Jeffrey Fortes ôfkard fanwegen hands.
Yn de slotfaze wie Hearrenfean driigjend op de helte fan Excelsior, mar koe de bal der net yn krije, sadat de teloarstellende 1-0 foar Excelsior op it skoareboerd stean bleau.


title: 28ste Boot Holland úteinset yn WTC Expo Ljouwert

maintext:
De 28ste edysje fan Boot Holland is freedtemiddei úteinset yn it WTC Expo yn Ljouwert. Oant en mei woansdei wurde der sa'n 35.000 besikers ferwachte, lykas ferline jier. Doe stie it tal besikers wat ûnder druk. Minsken waarden ôfskrokken troch glêde diken fanwege sniefal.
Foar de krisis lei it oantal dielnimmers om de 300 hinne, mar dat wurdt no net mear helle: dit jier binne it der sa'n 250. Nij dizze edysje is it rekreaasjepaviljoen. Dêr wol Boot Holland sjen litte wat boatsjefarders belibje kinne, as sy fan board geane. Bygelyks de VVV fan Ljouwert presintearret him dêr mei LF2018.


title: FIDEO: Loftbylden fan Fryske Waadkust yn de snie

maintext: It winterwaar en de snie soargje foar moaie plaatsjes yn de provinsje. Benammen de Fryske Waadkust krige tiisdei in aardich pakje snie. It begûn dêr moandeitejûn al in bytsje, mar tiisdei oerdeis gie it pas echt los. Sjoch nei dronebylden fan it doarp Wierum dat deun tsjin de dyk oan leit.


title: Kartonbedriuw Snits ûntromme om brân, en net foar it earst

maintext:
De brânwacht fan Dryts moast der tiisdeitejûn oan te pas komme om in brân te blussen by it kartonbedriuw Graphic Packaging yn Snits. Meardere pallets papier stienen yn de brân, en dêr kaam in protte reek fanôf.
Mei in heftruck ha meiwurkers fan it bedriuw de brânende pallets it gebou út riden. It bedriuw is ûntromme. Yn jannewaris wie de brânwacht ek al by it bedriuw yn Snits. Doe wienen der meardere eksploazjes fanwege in tsjettel oalje dy't te hyt wurden wie.


title: Wapene oerfal op It Hearrenfean, trije fertochten oppakt

maintext:
De plysje hat freedtejûn op It Hearrenfean trije fertochten oanhâlden fan in wapene oerfal. De berôving soe plakfûn hawwe yn it sintrum fan It Hearrenfean. De plysje is op it stuit dwaande mei in ûndersyk. Mear ynformaasje is op it stuit noch net bekend.
Omwenners soene earder op de jûn al ferskate plysje-auto's yn 'e rjochting fan it sintrum riden hawwe sjoen.


title: Unbekende skilderijen Jopie Huisman foar it earst yn Fryslân

maintext:
Besikers fan it Jopie Huisman Museum yn Warkum kinne fan takom wike ôf in bysûndere eksposysje sjen. It hiele jier wurde 34 ûnbekende wurken fan de ferneamde keunstner útstald yn it museum. De eksposysje is de ôfrûne tiid opboud, en takom wike sneon wurdt de útstalling offisjeel iepene. De wurken fan Jopie Huisman binne yn it besit fan in keunstleafhawwer út Switserlân. Hy hat de wurken foar de perioade fan de eksposysje beskikber steld oan it museum.
Neffens museumdirekteur Zwier Kroese is it unyk dat der sa'n oantal ûnbekende wurken fan Jopie Huisman yn Warkum útstald wurde. Ek ferwachtet Kroese in soad ekstra besikers. ''Ook in combinatie met het Culturele Hoofdstad-jaar verwachten wij dat een flink aantal liefhebbers ons museum weet te vinden.''


title: Warskôging foar ferkear: glêdens troch snie

maintext:
It ferkear moat rûnom yn Fryslân rekken hâlde mei glêde diken. Hast oeral yn de provinsje leit der in lyts laachje snie, wat soargje kin foar gefaarlike situaasjes. It KNMI hat dêrom in koade giel ôfjûn foar ús provinsje. Op de A32 by Wirdum bygelyks, moat it ferkear rekken hâlde mei in fertraging trochdat in frachtwein fan de dyk rekke is.
By Wytmarsum moasten helptsjinsten tongersdeitemoarn betiid yn aksje komme op de Rijpenderlaan. In bestelbuske wie dêr fan de dyk ôfrekke, en tsjin in beam ta stilstân kaam. Neffens tsjûgen is de bestjoerder hjirby net ferwûne rekke.


title: SC Hearrenfean tsjin Excelsior sûnder Høegh en Dumfries

maintext:
SC Hearrenfean moat it sneon yn de thúswedstriid tsjin Excelsior wierskienlik dwaan sûnder basiskracht Daniel Høegh. De Deenske ferdigener foel freed op de training út mei in blessuere. Hy besocht it hjoed noch wol op de training en hy wol moarn noch ôfwacthsje. Syn plak wurdt ynnaam troch de Noar Nicolai Næss.
Hearrenfean kin ek gjin berop dwaan op Denzel Dumfries. De rjochtsback krige ferline wike syn fiifde giele kaart fan it seizoen en is dêrtroch skorst. Syn ferfanger is Doke Schmidt.
It duel tusken Hearrenfean en Excelsior is in wedstriid tusken twa middenmoaters. De Friezen steane njoggende en hawwe trije punten mear as Excelsior, de nûmer alve fan de ranglist.
De wedstriid begjint sneontejûn om 19.45 oere en is streekrjocht te folgjen op Omrop Fryslân radio.


title: Brânwacht rukt út foar wenningbrân yn Snits

maintext:
Yn in wenning oan de 3e Woudstrjitte yn Snits is tongersdeitejûn brân útbrutsen. De brânwacht krige de melding om tweintich foar njoggenen binnen en gie mei in tankautospuit en in heechwurker op de brân ôf. De bewenners wienen op dat stuit net thús. De brânwacht hie de brân frij gau ûnder kontrôle. It is noch net bekend hoe grut de materiële skea is.
Inzet #blusgroep333 bij de woningbrand 3e Woudstraat, brand gelukkig snel onder controle.
Woningbrand 3de Woudstraat https://t.co/eOnrU8WZkP via @YouTube — Brandweer Sneek (@Brandweer_Sneek) February 1, 2018


title: 'Smookfrij' sportkompleks nominearre foar nasjonale priis

maintext:
Fuotbalklup SC Bolsward is nominearre foar de Rookvrije Generatie Awards 2018, yn de kategory sportferienings. It giet om in inisjatyf fan de Hartstichting, KWF Kankerbestrijding en it Longfonds. SC Bolsward is nominearre omdat it bestjoer it smookbeleid oanskerpe har, mei as doel it sportcomplex úteinlik folslein smookfrij te meitsjen.
SC Bolsward jout foarljochting oer de gefaren fan smoken en biedt anti-smookkursussen oan oan de leden fan de klup. Oant en mei 28 febrewaris kinne minsken online stimme op ien fan de inisjativen.


title: Freedsmerk: "Gryp? In echte Fries, dus net kapot te krijen!"

maintext:
Hieltyd mear minsken ha de gryp. De epidemy liket dêrmei noch net op syn hichtepunt. Mar hoe geane we dermei om? We fernamen der op de Ljouwerter freedsmerk nei. "Ik ha sûnt '82 al net mear siik west. In èchte Fries, dus net kapot te krijen. In âld ras, no?"
Stoffekeapman Jan wie krekt werom nei in grypke: "Dan bin ik net te genietsjen en sis ik ek dat se my mar better mei rêst litte kinne. Dan bin ik echt djip ûngelokkich." De poelier stie hjoed sûnder syn frou op 'e merk: "Se is siik. Ek by dokter west om pillen. Tsja, fierder kinne je net safolle..."
In learkrêft fertelde dat se yn alle klassen wol trije of fjouwer sike bern ha: "En dat in een CITO-toetsweek, dat komt heel ongelukkig uit!" Gerda fan de tekstylkream moast ferline wike oerslaan om't se siik wie, mar no wie se der wer: "In paracetamoltsje deryn en dan mar krekt dwaan oft it oer is!"


title: Resinsje: “Pluto, mangaspektakel mei robotliken”

maintext:
Ljouwert-Fryslân is Kulturele Haadstêd fan Europa en dus stiet ús provinsje yn 2018 bol fan de kulturele eveneminten. Toaniel, teäter, muzyk, festivals en gean mar troch, it kin net op. Dêrom stjoere we ús omroppers nei ferskate fan dizze foarstellingen ta as resinsint.
Wa bisto?
Robea Kleisma.
Wat dochsto by de omrop?
Ik bin ynternetredakteur.
Wat hasto mei kultuer?
As lyts famke die ik mei oan Sinteklazemearkes yn De Harmonie. Sûnt dy tiid is teäter en muzyk de reade tried yn myn libben.
Wêr hast hinne west?
De teäterfoarstelling Pluto yn De Harmonie yn Ljouwert.
Hoefolle stjerren joust dizze foarstelling?
Fjouwer stjerren (út fiif stjerren)
"Wat makket in mins oars as in robot? It is miskien in iepen doar, mar dat binne fansels emoasjes. Leafde, haat, it omgean mei feroaring en ferlies, dêr draait it om yn de teäterfoarstelling Pluto fan de wrâldferneamde goreograaf Sidi Larbi Cherkaoui mei de Japanske dûnsers en akteurs fan Bunkamara Theatre Cocoon. De spanning sit him yn it feit dat de haadpersoanen robots binne, dy't lykwols hieltyd minsklikere trekjes krije.
Foto: Robea Kleisma
Pluto is in spektakulêre foarstelling mei dûns en muzyk basearre op in ferhaal út de Japanske manga stripkultuer, nammentlik The Greatest Robot on Earth tekene troch Naoki Urasawa. Troch it gebrûk fan striptekeningen, yndrukwekkende fisuele effekten en metershege robots komt dy manga ek echt ta libben op it poadium.
Yn it ferhaal krijt robotdetective Gesicht te meitsjen mei in opmerklike saak. Der wurde liken fan robots en minsken fûn yn de wrâld fan Pluto. Wylst hy de saak besiket op te lossen, liket it der hieltyd mear op dat de dieder in robot is. It is foar robots ferbean, om minsken te deadzjen. Gesicht leit kontakt mei Atom, in op in mins lykjende robot en moetet ek Uran, it suske fan Atom. Sy is in robotfamke dat hiel goed minsklike emoasjes oanfiele kin.
Foto: Klazina Hofstee
Om't de foarstelling hast folslein yn it Japansk opfierd wurdt, is it ferhaal net altyd even maklik te folgjen. Der wurdt wol boppetiteling yn it Nederlânsk en it Ingelsk projektearre, mar it is sa no en dan knap lestich om de oandacht goed te ferdielen en neat te missen fan wat der op it poadium bart. It helpt ek net echt, dat der best folle sprutsen wurdt.
De yntinsiteit fan de akteurs en dûnsers, de prachtige dekôrs en de ferrassende spesjale effekten meitsje lykwols in soad goed. De konstante beweging yn de foarstelling is ek knap dien. De dûnsers ferpleatse kontinu dekôrstikken en dat giet sa soepel, dat it sa no en dan net iens liket as oft dat dien wurdt troch minsken.
Al mei al is Pluto tige de muoite wurdich. It wie ek moai om te sjen, dat der in hiel ferskaat oan publyk op de foarstelling ôfkaam. Fan jonge mangafans oant âldere leafhawwers fan Japanske kultuer en alles wat dêr tuskenyn sit. De sushi yn it skoft wie trouwens ek genietsjen."
Pluto wurdt dizze freedtejûn en sneontejûn ek noch opfierd yn De Harmonie yn Ljouwert, beide kearen om 20.15 oere. Mear ynformaasje oer dizze foarstelling yn de rige Strangers on Stage is te finen op de webside fan LF2018.


title: Wurkstraf foar dealen drugs by fuotbalklup Dokkum

maintext:
In man út Dokkum moat 180 oeren ferplichte oan it wurk, ûnder mear om't er harddrugs dealde by de lokale fuotbalklup. De rjochter lei him tongersdeitemiddei ek noch in selstraf fan trije moanne op. Dy is ûnder betingst.
De Dokkumer ferkocht fan syn hûs út xtc, speed en kokaïne. Yn de kroech en by de fuotbalklup ferkochte er it spul ek.De plysje hold de man al in skoftsje yn 'e gaten. Yn septimber ferline jier waard er oppakt, nei't er drugs ferhannele hie tegearre mei immen út de Dokkumer drugswrâld. De coke wie neffens him foar eigen gebrûk, mar de rjochter gie dêr net yn mei.


title: FIDEO: Sjoeke Torensma har snert is de alderlekkerste

maintext:
Sjoeke Torensma fan Froubuorren hat de Snertwedstriid fan Omrop Fryslân wûn. Yn in spannende ûntknoping freedtemoarn by it radioprogramma Muzyk yn Bedriuw waard Sjoekes snert útroppen ta de lekkerste. Twadde waard Johannes Bloem fan Hijum en tredde Jan Marten de Goede fan Beetstersweach.
De sjuery bestie út Reitse Spanninga, Griet Wiersma en radiopresintator Arjen Overmaat. Alle trije sjueryleden wiene it der oer iens: de snert fan Sjoeke wie de bêste.
Sjoeke waard opjûn troch kliïnten fan NBS De Parrebeam út Sint-Anne: "Lekker hartig en goed gevuld en vooral met zeer veel liefde gemaakt. De cliënten van NBS De Parrebeam in St.-Annaparochie waar Sjoeke teamleidster is, en vaak heerlijk eten kookt, vinden haar snert iedere keer weer heerlijk en zitten allemaal heerlijk te smullen."
Mear as tweintich minsken hiene harren opjûn, wêrfan't santjin ek echt meidien ha oan de wedstriid.


title: Pyeongchang, dei 10: Das, Bergsma en Kramer komme yn aksje

maintext:
Nei de teloarstellende shorttrack-dei fan sneon, is it snein op de Olympyske Spelen yn Súd-Koreä wer de beurt oan de langebaanriders om harren sjen te litten. Op de 500 meter komme twa 'Fryske' froulje yn aksje en yn de heats komme de manlju fan de efterfolgingsploech yn aksje.
12.00 oere: 500 meter froulju
Oan de start fan de 500 meter foar froulju ferskine ûnder oaren Anice Das en Heather Bergsma. Sy sille besykje foar in stunt te soargjen, want favoryt op dizze ôfstân binne sy net. Dat is de Japanske Nao Kodaira.
Das set fuortendaliks as earste útein. Sy rydt yn de earste rit solo. Bergsma komt yn de njoggende rit Min Sun Kim út Súd-Koreä tsjin.
Marrit Leenstra soe yn earste ynstânsje ek meidwaan, mar sy hat har frijwillich weromlutsen, sadat se har better tariede kin op de ploege-efterfolging fan moandei. De ferfangster fan Leenstra op de 500 meter is Lotte van Beek.
13.00 oere: ploege-efterfolging manlju
Yn de efterfolgingsploech sil Sven Kramer snein tegearre mei Koen Verweij en Jan Blokhuijsen besykje de heats troch te kommen. Ynset is in plak yn de finale, dy't woansdei ferriden wurde sil.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Froulju 500 meter
Foarsizzing Koos Wieling
1. Nao Kodaira (Japan)
2. Lee Sang-hwa (Súd-Koreä)
3. Vanessa Herzog (Eastenryk)
Foarsizzing Lisette van der Geest
1. Nao Kodaira (Japan)
2. Lee Sang-hwa (Súd-Koreä)
3. Jing Yu (Sina)
Foarsizzing Johan Stobbe
1. Nao Kodaira (Japan)
2. Lee Sang-hwa (Súd-Koreä)
3. Vanessa Herzog (Eastenryk)


title: Jong Hearrenfean fergruttet foarsprong nei winst yn topper

maintext:
Jong sc Hearrenfean hat moandeitemiddei de topper tsjin Jong NEC mei 4-2 wûn. De Feansters binne koprinner, de ploech út Nijmegen stie twadde.
Op it keunstgers fan Hearrenfeanse Boys sette Nemanja Mihajlović de thúsploech nei tsien minuten op 1-0. Dat wie ek de stân by it skoft. Betiid yn de twadde helte makke Henk Veerman de 2-0 en dêrnei Pelle van Amersfoort de 3-0. Hicham Haouat die wat werom foar Jong NEC, mar dêrnei rûn de ploech fan Chris de Wagt út nei 4-1 troch noch in goal fan Van Amersfoort. Yn de lêste minút skoarde Mex Bakker noch foar Jong NEC.
Troch de oerwinning fergruttet Jong Hearrenfean harren foarsprong op Jong NEC nei seis punten.


title: Kuorballers SCO winne fan Nic

maintext: De kuorballers fan SCO út Aldeholtpea hawwe sneintemiddei yn de Haadklasse A wûn fan Nic út Grins. It waard 30-22. SCO rûn yn de earste helte út nei in royale 9-2 foarsprong, mar Nic kaam noch foar it skoft werom oant 15-11. Yn de twadde helte starte Nic goed, mar SCO skeakele by en slute de wedstriid mei de 30-22 winst ôf.


title: FIDEO: Hans Boersma is al drok mei de skûtsjes

maintext:
It skûtsjesilen duorret noch wol in pear moannen, mar Hans Boersma is al lang mei de skûtsjes dwaande. Hy is nammentlik mêstebouwer en makket ek swurden. "Yn it begjin seach ik by it silen en tocht ik dêr sylt in mêst fan my, mar dat ha ik no net mear. De helte fan de IFKS sylt mei myn spul en sa'n tsien, alve by de SKS. It wurdt al gewoan."
Nei de boufak begjint syn wurk al. "Skûtsjes ha skea, en nei de silerij bringe se it foar ûnderhâld, reparaasjes of se wolle nij materiaal." Hy wurket al hiel lang mei hout. "As fjirtjinjierrige boude ik al hokken foar de buorlju en in jier letter wienen dat garaazjes. Ik bin der mei opgroeid, ús heit siet ek yn it hout. En yn skûtsjes sit in soad houtwurk." Yn 1991 is Boersma foar him sels begûn. As it hout klear is, stiet it by him yn de stalling oant it guod yn de maitiid wer ophelle wurdt.
Yn Fryslân Hjoed komme geregeld saken oer it skûtsjesilen foarby en Afke Boven fertelt wat de lêste nijtsjes binne.


title: Gedicht: 'De Tocht De Taal'

maintext:
Lân fan Taal wordt vrijdag 2 februari officieel geopend. Tegelijkertijd wordt ook het gebouw OBE op het Oldehoofsterkerkhof officieel in gebruik genomen. Ter gelegenheid hiervan heeft Dichter fan Fryslân Eeltsje Hettinga een gedicht geschreven: 'De Tocht De Taal'.
DE TOCHT DE TAAL
'De OBUS over de stad'
Paul van Ostaijen
De stêd betinkt syn wegen,
groetet - Obus, obas, -
betiid moarntiid noch,
syn skimen en passanten.
Ut streken, tekene fan
stof en stjerren, strykt
mei alle sinnen iepen
it ljocht de Foarstreek oer,
sjocht yn de erkers boppe
de apoteek hoe't in frou
har de rokken skikt,
mei in tillefoan oan it ear
de nachtlampe útknipt
en fertrekt, sa't tiid
in weireitsjen is yn in taal
dy't har net sizze lit.
It ljocht, it koekeloert
in tel troch it kattelûkje
yn 'e doar fan in broer en
sjit yn in flits de grêften oer,
dêr't de skym fan in man,
dy't inkeld yn syn fersen
wenje kin, boppe in saak
mei stoffen en kleden
in see oan wolkens beëaget,
dy't him de dreamen sjonge
fan in eilân, fier foarby
de dei syn bedomptens.
De stêd betinkt syn wegen,
kloppet op 'e Kelders
tsjin finsters en lûken, heart
yn it reinen oer By de Put
it lûd fan stjittende treinen,
op wei nei in dûnker
easten, de weifierde
stimmen - hoe't tirannen
de wurden omklapten ta
leagens yn de oere
fan in waansin, dêr't
de taal it tinken yn ferlear.
De moarn, in fersopene kat,
brekt iepen by it ljocht,
dat út de termen fan 'e sinne
oer de trije terpen spat,
it ljocht dat - Obus, obas, -
triljende as in famke
yn it stal fan fisk har
it glêzen lyfke driuwe lit
nei in skeaneagjende
fjoertoer, mei stimmen dy't
flústerje: o, kumara, kumara,
tha maidin, maidin mhaith.
En de stêd sprekt, hâldt
(as in terp de tiid) talen en
tongen yn it ljocht fan
dat wat men is: foarbygonger.
Eeltsje Hettinga
r. 36/37. 'Tirannen klapten wurden om ta leagens' is in rigel út it gedicht 'Wurden' fan Tiny Mulder., r. 51 - kumara betsjut goemoarn yn it Sranantongo yn Suriname., r. 52 - Maidin mhaith betsjut goemoarn yn 'it Ierske Gaelic.


title: Skippershûs 2.0 Terherne offisjeel iepen

maintext:
It Skippershûs yn Terherne is werom. Net dat it écht fuort wie, mar de namme wol, om't it hoarekabedriuw omdoopt wie ta 'Harbour Club'. Mar fan freed ôf is it wer gewoan 't Schippershuis.
Freed waard it hotel-restaurant offisjeel op 'e nij iepene. It hotel-restaurant foarmet yn kombinaasje mei 'De Tsjerke' in bysûndere troulokaasje. 'De Tsjerke' waard koartlyn noch útroppen ta moaiste troulokaasje fan Fryslân.
Nei de metamorfoaze dy't 't Schippershuis de lêste moannen ûndergien hat, is it de ambysje fan ûndernimmer Suzanne Kloosterman (24) om de saak wer ta it brûzjende hert fan Terherne te meitsjen.


title: Wurkstraf foar frou út Sumar foar oplichting

maintext:
In frou út Sumar hat in wurkstraf fan 120 oeren krigen omdat se mei in falske identiteit oan it hanneljen west hat op Marktplaats. En se hat ek minsken oplichte fia Marktplaats. Se ferkocht mei de gegevens fan in oare frou in ketting fia ynternet. En se levere guod net, dat se wol ferkocht hie.
Njonken de wurkstraf moat de fertochte de skea fergoedzje dy't har slachtoffers hân ha.


title: Plannen foar doarpsstrjitte op plak fan autodyk by Aldeboarn

maintext:
De drokke autodyk oan de súdkant fan Aldeboarn ferdwynt mooglik oer in pear jier, om plak te meitsjen foar in doarpsstrjitte. Dat plan is freedtejûn oan de bewenners presintearre, troch in wurkgroep dy't him bûgd hat oer de takomst fan it doarp. As de drokke dyk ôfwurdearre wurdt, kin oan de súdkant fan it doarp in hiele nije multifunksjonele akkommodaasje (MFA) boud wurde, mei skoallen, in doarsphûs, sportfjilden en in iisbaan. Op dit stuit is ûntwikkeling fan de súdkant fan it doarp noch dreech, omdat it oerstekken fan de dyk sjoen wurdt as te gefaarlik foar de skoalbern. De wurkgroep tinkt dat it byelkoar bringen fan alle akkomodaasjes op termyn effisjinter en goedkeaper is.
Foarsichtich posityf
De besteande skoallen soene yn 2026 ta wêze oan grut ûnderhâld. Neffens foarsitter Ids Hemminga fan de wurkgroep is de gemeente Hearrenfean lykwols ree om te besjen oft soks nei foarren helle wurde kin. Dan soe it MFA al earder ûntwikkele wurde kinne. Op it plak fan de besteande skoallen soene mooglik nije hûzen komme kinne. Yn it doarp waard justerjûn foarsichtich posityf op de plannen reagearre. De plannen binne noch yn in ier stadium; der moat noch in protte útsocht wurde. In kosteplaatsje is bygelyks noch net makke.
Ek fragen
Ien fan de oanwêzigen frege him ôf oft it ôfwurdearjen fan de trochgeande dyk it doarp net minder berikber en dêrtroch minder oanloklik makket foar potinsjele nije bewenners en oft der dan wol ferlet is fan nije hûzen. In oaren brocht yn dat bedriuwen mooglik minder klanten krije, as it ferkear in oar paad siket.


description: Danny Noppert hat sneontemiddei yn it Ingelske Barnsley de achtste finales helle op it earste Players Championship fan de PDC. Dêryn ferlear de Jouster mei

title: Noppert op Players Championship ûnderút tsjin Van Gerwen


title: Fyfkesryk (Blauhús) fiert karnaval yn nagelnije feestseal

maintext:
Yn Fyfkesryk, by guon minsken ek wol bekend as Blauhús, is freedtejûn Prins Ludus Ingenium ynstallearre as Prins Karnaval fan 2018. Dat barde yn de nagelnije feestseal achter kafee De Freonskip op in like nij karnavalspoadium. Troch dy nije foarsjenningen kin it karnaval fan Fyfkesryk wer jierren foarút, sa seit Prins Ludus. De jonge prins lit him de kommende swiere dagen bystean troch syn paazjefrou Froukje.
De nije feestseal siet freedtejûn fuortendaliks fol. De foarsjenning is tige wolkom, want sneontejûn is dêr it grutte karnavalsbal. De Blauhústers fiere dan ferklaaid feest. Minsken út oare Fryske doarpen en stêden, dy't dat ek wolris meimeitsje wolle, wurde by de doar tsjinhâlden. It feest is allinnich foar Blauhústers en foar minsken dy't by it doarp hearre.


title: UPDATE: Ekskús Jorrit Bergsma oan Sven Kramer

maintext:
Jorrit Bergsma hat tongersdei by de NOS syn ferûntskuldigings oanbean oan Sven Kramer. Earder, direkt nei syn sulveren race op de olympyske tsien kilometer, hie Bergsma oer de saak-Anema sein: "Der is mar ien persoan dy't besiket my út balâns te bringen."
In pear oeren letter sei er yn it programma Studio Sportwinter dat er fout west hat de beskuldiging by it kamp fan Sven Kramer te lizzen. Wol tinkt er dat it nijs oer Anema doelbewust nei bûten brocht is en dat immen Bergsma út balâns bringe woe.
It hie neffens Bergsma gjin ynfloed op syn rit. "Ik ha besocht om sels in goede rit del te setten. Dat ha ik hjoed dien, dit wie it maksimaal helbere."


title: Sander Arends nei heale finale ATP-toernoai yn Montpellier

maintext:
Tennisser Sander Arends út Ljouwert hat de heale finale fan it ATP-toernoai fan Montpellier berikt. Tegearre mei syn Kroätyske maat Antonio Šančić wie hy mei 3-6, 6-4 en 10-5 te sterk foar de Nederlanner Wesley Koolhof en Artem Sitak út Nij-Seelân.
Yn de earste set wiene der kânsen foar beide koppels. Dêr't Arends en Šančić ien kear in break pakke koene, diene Koolhof en Sitak dat twa kear. Ek yn de twadde set gie it lang lykop. Op 5-4 makken Arends en Šančić it ferskil, en dat smiet de winst yn de set op.
De beslissende supertiebreak gie oant 3-3 wer lykop. Dêrnei koene Arends en Šančić in fersnelling ynsette nei 7-4. Dy foarsprong kaam net mear yn gefaar.
Yn de heale finale binne de Japanner Ben McLachlan en Hugo Nys út Frankryk de tsjinstanners.


title: Bou nije glydbanen Ljouwerter swimbad set yn maart útein

maintext:
It is noch efkes wachtsjen, mar yn de maaiefakânsje dit jier moatte minsken dan einlings fan de nije glydbanen fan swimbad De Blauwe Golf ôf roetse kinne. Op 5 maart wurdt lang om let úteinset mei de bou. De âlde glydbaan soe ferline jier al ferfongen wurde, mar troch ferkearde tekeningen en krityk op de kleuren, waard de bou earst útsteld.
Ien fan de nije glydbanen wurdt 62 meter lang. Swimmers kinne harren snelheid mjitte en komme op de foto, dy't trochstjoerd wurdt nei harren mobile telefoan.


title: Brânwacht nei parkeargaraazje om luie autorútskrabber

maintext:
De brânwacht fan Ljouwert is sneintemiddei mei grut materieel útriden fanwege reekûntwikkeling yn de parkeargaraazje ûnder de Aldehou. Neffens de earste melding soe der in auto yn de brân stien ha. De brânwacht is der mei fjouwer auto's hinne flein. Doe't se de parkeargaraazje goed en wol ûntromme hienen, die bliken dat der wat oars oan de hân wie.
De reek kaam út in auto mei in saneamde stânkachel der yn. Sa'n kachel waarmet winterdeis de auto op foardat de bestjoerder der is. Dat skeelt autorútskrabjen.


title: VVD Ljouwert lilk oer gebrek oan ynformaasje oer ferbouwing

maintext:
Wethâlder Henk Deinum moat him ferantwurdzje oer it gebrek oan ynformaasje oan de ried oangeande de ekstra kosten fan de ferbouwing fan de Blokhúsparte. Dat fynt riedslid Harry Bevers fan de VVD.
"We zijn er echt boos over dat we niet tijdig geïnformeerd zijn", seit Bevers. "Daarover gaan we in debat."
Tongersdei skreaun it Ljouwerter kolleezje fan boargemaster en wethâlders dat ûntwikkeler BOEi ferantwurdlik is foar de ekstra kosten fan de ferbouwing.
BOEi woe freed gjin reaksje jaan.


title: Sel easke tsjin fertochte oantaasting yn fersoargingshûs

maintext:
It iepenbier ministearje yn Ljouwert hat tiisdeitemiddei in selstraf fan tweintich moannen easke tsjin in 91-jierrige Ljouwerter. De man soe op 29 maart ferline jier in frou fan 93 jier oantaaste hawwe yn fersoargingshûs Sint Jozef. De fertochte wie sels net by de behanneling fan de saak oanwêzich. Hy koe dat neffens syn advokaat net oan.
De fertochte ûntkent net dat der wat bard is, mar seit dat it inisjatyf fan de frou kaam. De frou seit dat se twongen waard troch de man. In meiwurkster fan de ridende winkel hie de frou oantroffen mei in diel fan de klean út, wylst de fertochte oan har bêd siet. It dna fan de fertochte waard fûn op it lichem fan de frou.
De offisier fan justysje naam de saak tiisdeitemiddei heech op. Hy fynt dat de fertochte misbrûk makke hat fan de kwetsberens fan de frou. Hy frege de rjochtbank om de fertochte ûnder tafersjoch fan de reklassearring te pleatsen. Ek soe de Ljouwerter in ferbod krije moatte op it besykjen fan fersoargingshuzen en soe hy ferplichte behannele wurde moatte by de âldereinpsychiatry.
De rjochtbank yn Ljouwert docht op 20 febrewaris útspraak.